Avgust 2017 – Ўзбекистон касаба уюшмалари Федерациясининг Самарқанд вилояти кенгаши\nКАСАБА УЮШМАЛАРИ КЎМАГИ\nИжтимоий кўмак – эзгу амаллардан бири саналади аслида. Жамоат ташкилоти бўлмиш касаба уюшмалари ҳам ана шу йўналишда бир қатор тадбирлар ташкил этиб келмоқда. “Касаба уюшмалари фахрийларга”, “Касаба уюшмалари болаларга”, “Ҳеч ким меҳр эътибордан четда эмас” каби акциялар доирасида жамиятимизнинг ижтимоий кўмакка эҳтиёжманд фуқаролари қўллаб – қувватлаб келмоқда. Мамлакатимиз мустақиллигининг 26 йиллиги ҳамда Қурбон ҳайити байрамлари арафасида Самарқанд вилоятида истиқомат қилаётган 220 нафар эҳтиёжманд оилаларга маиший – техника воситалари туфҳа этилди….\nОммавий маданият ёт иллат\nҲар бир миллатнинг маданияти ўзининг аждодларидан авлодларига ўтиб келаётган миллий қадриятлари, урф-одатлари, анъаналари орқали ёш авлод тарбияси билан шуғулланади, уни бойитиб боради, асраб-авайлайди. Миллий маданият халқнинг зукко инсонлари донишмандлигининг маҳсулидир. Миллат тараққиёти маданият соҳасидаги қадриятларга қанчалик эътибор, улардан самарали фойдаланишга ҳам боғлиқ. Маълумки, ўзбек миллатининг ўзига хос миллий қадриятлари, анъаналари, урф-одатлари бўлиб, уларга мустақиллик йилларида эътибор янада кучайди. Оила тарбияси, катталарга ҳурмат, кичикларга иззат кўрсатиш, аёлларга ва болаларга алоҳида эътибор,…\nЮрт тараққиёти йўлида бирлашишга бел боғланди\n2017 йилнинг 4 август куни Агросаноат мажмуи ходимлари касаба уюшмаси Самарқанд шаҳар кенгаши тизимидаги АТБ “Агробанк” бошланғич касаба уюшма ташкилотида “Юрт тараққиёти йўлида бирлашайлик” шиори остидаги Ўзбекистон касаба уюшмалари Федерациясининг Форуми якунларига бағишланган амалий семинари ўтказилди. Семинарда сўзга чиққан Ўзбекистон Агросаноат мажмуи ходимлари касаба уюшмаси Республика Кенгашининг Самарқанд вилояти бўйича масъул ташкилотчиси Н.Б.Ражабов Ўзбекистон касаба уюшмалари Федерациясининг “Юрт тараққиёти йўлида бирлашайлик” шиори остидаги ўтказилган Форуми якунлари тўғрисидаги маърузасида 2017 йил…\nСамарқанд вилояти касаба уюшмалари ташкилотлари бирлашмаси кенгашининг ижтимоий суғурта бюджети маблағлари ҳисобидан жорий йилнинг биринчи ярим йиллигида 902 та имтиёзли санаторий йўлланмалари билан ишловчи ходимлар соғломлаштирилди. Вилоятимизнинг турли ҳудудларида ўтказилган учрашувларда соғломлаштирилиши зарур бўлган фуқароларимиз билан бўлган мулоқотларда аниқланган ҳамда “Халқ билан мулоқот ва инсон манфаатлари йили” Давлат дастури бўйича; -кам таъминланган, кўп болали ҳамда олис ва чекка ҳудудларда, мураккаб иқлим шароитида яшовчи оилаларнинг аёлларидан 14 нафари; -тиббиёт ходимларидан 4…


«ШОИРНИНГ ҲАҚИҚИЙ МУХЛИСИ ЭДИМ...» - “Китоб дунёси” газетаси сайти\n«ШОИРНИНГ ҲАҚИҚИЙ МУХЛИСИ ЭДИМ...»\n2017 йил 6 май\nРукн: Адабий жараён\n1175 марта кўрилган.\nЎзбекистон Қаҳрамони, Ўзбекистон халқ шоири\nЭркин ВОҲИДОВнинг турмуш ўртоғи\nЭллик уч йилдан ортиқ вақт Эркин Воҳидов билан, шоир билан умр кечирдим. У қисмат довулларидан, дўлларидан пана қилгувчи бошпанамга ўхшарди. Бутун умр бир-биримизга суянч бўлиб яшадик. Менинг-ку ҳар ҳолда онам, жигарларим бор эди, аммо Эркин акам етимликда, тоғасининг қўлида ўсган йигит эди. Мен ҳам тоғаларининг уйига келин бўлиб тушгандим. Олтмиш олтинчи йилдаги зилзиладан сўнг кўплаб эски ҳовлилар бузилиб, айримлари нураб қолди. Уйимизнинг деворлари ёрилган, томи қулаб тушгудай бир аҳволда эди. Ўшанда бошимиздан оғир кунлар ҳам ўтди. Ҳозирги Ҳувайдо маҳалласидан ер олиб, уй қура бошладик. Ҳадеганда иморатимиз битавермади. Қолаверса, ўзи йўқнинг кўзи йўқ, деб атрофдагилар ҳам сотиб олинган қурилиш молларини ташиб кетаверарди. Тоғамиз раҳматли: “Кўчиб ўтмасанглар бўлмайди, бу туришда ҳали-вери уйни тиклолмайсизлар”, деди. Томи эндигина ёпилган, чала битган иморатга икки ёш бола билан кўчиб ўтдик. Биринчи йили икки хонани таъмирлаб кириб, амаллаб қишни чиқардик. Қурилиш узоққа чўзилди. Шунча ташвишда ҳам Эркин акам ижод қилишдан тўхтагани йўқ. Аксинча, ёзув столини ҳовлининг тинчроқ бурчагига кўчириб тинимсиз ёзарди. Зилзила содир бўлган йиллари “Палаткада ёзилган достон”и дунёга келди. Ғазалларини ўқиб: “Эркин, ғазалингни қўй. Ким ўқийди? Навоий бўлмоқчимисан?” деганлар ҳам кўп бўлган. Ижод, илҳом – илоҳий неъмат. Нима ёзиш, қандай ёзишни ҳам Оллоҳнинг ўзи кўнгилга солади. Бу гапларни жимгина тингларди-да: “Худо берганини ёзасан-да”, дерди. Бироқ бу гапларнинг акси бўлиб чиқди. Адабиёт ихлосмандлари, ўқувчилари ҳар битта ғазалини муҳаббат билан кутиб олар, завқ билан мутолаа қиларди. Бу шоирни тинимсиз ёзишга, ҳар бир мисрасини халқи учун битишга ундагани, шубҳасиз. Олтмиш саккизинчи йилларда “Ўзбегим” қасидаси ёзилди. Матбуотда эълон қилинмасиданоқ халқ орасида тарқалиб кетди, қўшиқ ҳам куйланди. Одамлар уни ич-ичидан эзилиб, оҳ чекиб ўқирди. Миллатимиз улуғлангани, тарихи кўкларга кўтарилгани юқоридагиларга хуш келмади. Шоирни чақириб: “Совет давлати, партия ҳақида қўшасан”, дея тазйиқ ўтказилди. Юқоридан берилаётган ҳеч қайси буйруққа итоат этмади. “Мен шеърни тугатганман, нуқта қўйганман, ортиқ бир жумла ҳам қўшмайман”, дея очиқ эътироз билдирди. Албатта, бу жасорат жазосиз қолмади. Матбуотдан четлатишди, китобларини нашриётлар босмай қўйди.\nАлғов-далғовли йилларда “Олтин девор” комедиясини ёзишга киришди. Ёзиб тугатилгани ҳамон театрда саҳналаштирилиб қўйила бошланди. Эркин акамнинг ҳашаматли ижодхонаси бўлмаган. Ўзимга шароит яратай, ижодхонам бўлиши керак, демасди. Биринчи ўринда болаларни, оилани ўйларди. Ёзиш учун жой танламас, ҳашамга ўч эмасди. Дуч келган бир тинч бурчакда ижод қилаверарди. Хаёли паришонлиги, ўйчанлигидан нимадир ёзмоқчи бўлаётганини билардим. Бирданига қоғозга туширмасди. Анча вақтгача ўйлаб, хаёлида пишириб юрарди. Сўнг тоза жойга, таҳорат олиб, ўтириб ёзишга киришарди. Ёзиб тугатгач, биз ҳам севиниб кетар, кўнгли жойига тушганидан, дадамиз яна аввалги ҳолатига қайтганидан суюнардик.\nУмр йўлдошим жуда мулойим, маданиятли, ўзининг ҳам, ўзганинг ҳам ҳурматини жойига қўярди. Эркин акага мажбурлаб ҳеч нарса ёздириб бўлмасди. Кўнглига келганини, истаганини ёзарди. Шоирнинг фақат умр йўлдоши эмас, балки асарларининг биринчи ўқувчиси, ҳақиқий мухлиси эдим. У гоҳ жиддий, гоҳ юмористик руҳда ёзарди. Ҳажвий жанрдаги асарларини ўқиб кулардим-у, ўйга толиб қолардим. Асарнинг тагида, ғоясида бутун бошли тузумнинг мунофиқлиги, ёлғончилиги очиб бериларди. Айниқса, Матмуса бош қаҳрамон қилиб олинган туркум шеърларда бу яққол сезилади.\nЭркин акам Ғафур Ғулом нашриётида ишларди. Етмиш иккинчи йилларда ишдан бўшади ва беш йил ишсиз юрди. Шу вақт мобайнида Гётенинг “Фауст” асарини ўзбекчага ўгирди. Таржима жараёни жуда оғир кечган. Уни Гётенинг ўзи умри давомида ёзган экан. Аввал асарни яхши тушуниб олишга ҳаракат қилди. Кейин Германияга бориб немисчаси билан танишди. Москвада “Фауст”ни русчага ўгирган таржимонлар билан учрашди, сўнг таржимага қўл урди. Аммо асар руҳиятига киришга жуда қийналган. Такрор ва такрор мутолаа қилар, “Фауст” ҳақида ёзилган материалларни ҳам қолдирмай ўқиб чиқарди. Мазкур муҳташам шеърий асарни тўлиқ ўзбекчалаштиргунича олти йилга яқин вақт кетди. Таржимага шу даражада берилгандики, ўзининг асарларида ҳам, Есенин таржимасида ҳам бундай ҳолат содир бўлганини ҳеч кузатмаганман. Ўша вақтларда болаларим ҳали ёш эди. Мен ҳам ҳеч қаерда ишламасдим. Эркин акам таржима қиларди, мен эса машинкада печатлардим. Биринчи ишим мана шундай бир олам қувончу завқдан иборат эди. Болаларга қараб, овқатимни пиширардим-да, худди ишга келгандай ўтириб, вазифамга киришардим. Китоб босилиб чиқса, ҳамма гонорарини сизга бераман, дея баттар қизиқтирарди.\nЭркин акам йигирма йил Олий Мажлисда ишлади. Бу даврда ижоддан бироз узоқлашди, давлат ишидан ортмай қолди. Бироқ шоир шоир-да! Фурсат топиши билан яна ижодга шўнғирди, тинимсиз ёзарди. Буни қандай уддалаганига ҳайрон қоламан баъзан.\nСўзларнинг тарихига, келиб чиқишига жуда қизиқарди. Сўзлар хаёлини ўғирларди. Шу тариқа тилшуносликка оид “Сўз латофати” китоби дунё юзини кўрди. Унинг ёнида истеъдодидан ҳайратланиб яшадим.\nҲеч кимнинг умри бир текисда ўтмайди. Ҳаётингни ким биландир боғладингми, енгил ёки оғир деган тушунчалар бўлмайди. “Тақдирим энди шу одамнинг қўлида”, дея ўйлай бошлайсан. Биз ҳам ҳамма каби рўзғорнинг икир-чикир муаммоларидан қийналганмиз, лекин ҳаммасини ичга ютардик. Ойлаб онамни кўрмасдим, шикоят қилгани ҳаддим сиғмасди.\nИлгарилари адабиёт кунлари тез-тез ўтказиларди. Шу боис Эркин акамнинг кўп вақти сафарда ўтарди. Болаларни ниҳоятда кам кўрарди. Қаттиққўл, меҳрибон ва ғамхўр ота эди. Ишни деб оилани унутиб қўймасди, фидойи эди.\nЎтган умримга назар ташласам, ёмон яшадим, деб айтолмайман. Ҳаётим бундан бошқачароқ ўтишини тасаввур ҳам қилолмайман. Чунки Эркин акам бир эр, бир ота, бир умр йўлдош берадиган бахтдан ортиғини туҳфа этди. Оллоҳ раҳматига олсин, илоҳим.\nМуяссар ИБРОҲИМОВА ёзиб олди


Газета Норма маслахатчи / 2015 год / № 27 / Биз яшайдиган уй\nХУМШ фаолиятининг турли масалалари бўйича ҳуқуқий ёрдам кўрсатиш пойтахтимизнинг Чилонзор тумани хусусий уй-жой мулкдорлари ширкатлари уюшмасида фаолият олиб бораётган юридик хизматнинг ўз олдига қўйган асосий мақсадидир. Мазкур хизмат турар жой мулкдорларига, ХУМШ бошқаруви аъзоларига, кўп квартирали турар жой фондига хизмат кўрсатувчи профессионал бошқарувчи компанияларга (БК) хилма-хил хизматлар кўрсатиб келмоқда. Маслаҳатлар бериш, судда ХУМШ манфаатларини ҳимоя этиш ва унинг номидан қатнашиш, рўйхатдан ўтишда кўмаклашиш, қарзларни ундириб олиш, ширкатга кредитларни ўзлаштириш билан боғлиқ масалаларни тушунтириш шулар жумласидандир. Уюшмага кўпроқ қандай ҳуқуқий масалалар билан мурожаат этилаётгани ҳақида юридик хизмат раҳбари Кристина ТАНТИБОЕВА қуйидагиларни гапириб берди.\nҚАРЗДАН ҚУТУЛГАНГА НИМА ЕТСИН\n– Мурожаатларнинг аксарият қисми умумий мол-мулк таъминоти учун мажбурий бадаллар бўйича ХУМШ аъзоларидан қарзни ундириб олишда ширкатларга ёрдам кўрсатиш билан боғлиқдир. Даставвал бадал тўламаётганларга қарзни тўлаш зарурлиги ҳақида огоҳлантириш юборилади. Огоҳлантирув хатларидан бири шахсан унинг қўлига топширилади, иккинчиси эса юборувчига хабар қилиш шарти билан почта орқали жўнатилади. Агар бу тадбир натижа бермаса, масала суд тартибида ҳал қилинади. Бадал тўламаётганлардан суднинг ҳар қилув қарори билан 2014 йилнинг иккинчи ярмида 99,8 млн сўм, 2015 йилнинг биринчи ярмида 64 млн сўм ундирилиши лозим эди. Аҳвол бундай бўлишини истамас эдик. Бутун Чилонзор тумани бўйича 15 нафар суд ижрочиси бор. Бу самарали иш олиб бориш учун етарли эмас, албатта. Ҳар икки ҳафтада улар билан қарздорликни камайтириш юзасидан солиштирув ўтказамиз. Одамлар суд ижрочиси борганида эшикни очмайдилар, квартираларига киритмайдилар, қўполлик қиладилар, суднинг ҳал қилув қарорларини йиртиб ташлаш ҳоллари ҳам учрайди. Ҳолбуки, қарзни ундириб олиш борасидаги кўргазмали, намунали мисоллар қарздорларга ҳадеб эслатавериш, тартибга чақиришдан кўра яхшироқ таъсир этиши мумкин. Қарзни тезкорлик билан ундириб олишга баъзан суд ходимлари ҳам таъсир ўтказадилар. Айрим ҳолларда улар суднинг ҳал қилув қарорини суд ижрочиларига ўзлари юборишади, баъзан эса қарорни ишни юритаётган юристларга ёки ХУМШ раисларига ўзлари топширишади. Бу эса суд қарорларини ижро этувчилар ишига муайян даражада тўғаноқ бўлади.\nИККИ ДУНЁДА ҲАМ МУҲРНИ СИЗГА БЕРМАЙМАН...\nШиркат аъзолари кўпинча раис устидан шикоят қилиб, ҳеч нарса қилмаётир, қўлини совуқ сувга ҳам урмайди, пулларимиз қаёққа ғойиб бўлмоқда – билмаймиз, гапларимизга эътибор ҳам бермайди деб нолиб юришади. Одамлар раисни қай йўсинда қайта сайлаш мумкинлигини билишмайди ҳам. Баъзан шундай бўладики, улар ширкатга янги раис сайлашади, вазият эса ўзгармайди – аввалги раҳбар умумий йиғилиш қарорини писанд қилмайди, бошқарув жиловини беришни истамайди. Натижада иш юришиб кетиш ўрнига судма-суд юриш бошланади. Хусусан, «Коммуналчи шинам» ширкатида худди шундай бўлди. 2013 йил ноябрида ХУМШ аъзолари умумий йиғилиш ўтказиб, кўпчилик овоз билан раис сайладилар. Янги сайланган ширкат бошқаруви собиқ раисдан ХУМШ ҳужжатларини, муҳри ва штампини беришни сўради, у эса йиғилиш қарори қонунга хилоф деган важ-корсон билан талабни қатъиян рад этди. Бошқарув муҳр ва штампни олиб қўйиш ҳақидаги даъво билан судга мурожаат этишга мажбур бўлди. Масала турли инстанцияларда узоқ вақт кўрилганидан кейин ХУМШ фойдасига қарор чиқарилди. Шунга қарамай, раис ҳозирга қадар ҳеч нарсани қайтаришни истамаётир. Иддаоси зараркунандаликми, ёки бошқа сабаб борми ноаён. Лекин ҳужжатларни, штампларни, муҳрларни, бланкаларни йўқ қилиш, уларга шикаст етказиш ёки уларни яшириш сингари қилмиш учун Жиноят кодексининг 227-моддасида жазо белгиланган. Ҳозирги кунга қадар ўша кўп қаватли уй тўлақонли хизмат кўрсатилишдан бебаҳра қолмоқда, ширкатнинг ҳисоб-китоб варағи тўхтатиб қўйилган. Уйнинг техник ҳолатини амал-тақал сақлаб туришибди. Жиноят иши қўзғатиш ҳақида ариза билан прокуратурага мурожаат қилишдан ўзга чора қолмади шекилли.\nЯшашга мўлжалланмаган жойлар билан боғлиқ мурожаатлар ҳам учраб туради. «Хусусий уй-жой мулкдорларининг ширкатлари тўғрисида»ги Қонун (12.04.2006 йилдаги ЎРҚ-32-сон) 6-моддасига асосан кўп квартирали уйдаги яшаш учун мўлжалланмаган жой мулкдори умумий мол-мулкни сақлаш ва таъмирлаш бўйича умумий харажатларни биргаликда зиммасига олиши шарт. Ширкат билан муносабат улар ўртасида мажбурий тартибда тузиладиган шартнома билан тартибга солинади. Бундай мулкдор шартнома тузишдан бўйин товлаган тақдирда ширкат шартнома тузишга мажбурлаш тўғрисидаги талаб билан судга мурожаат этишга ҳақли. Бизда тарафлар суднинг ҳал қилув қарори асосида шартнома тузган ҳоллар ҳам бўлди. Яшаш учун мўлжалланмаган жой мулкдорлари бир-икки ой бадал тўлаб, кейин уни тўлашдан бош тортдилар. Иш яна бошидан бошланди. Ширкат улар учун турар жой мулкдорларига нисбатан бадаллар миқдорини кўпроқ қилиб белгилайди, аммо бу нарса умумий йиғилишнинг қарори асосида бадал миқдорини жўяли асосда белгилаш йўли билан ҳал этилади. Шу сабабли яшаш учун мўлжалланмаган жой мулкдорларида бу борада эътирозлар бўлмайди. Бу умуман ҳал этиш мумкин бўлган муаммо, лекин кўпгина ХУМШлар унга етарлича аҳамият бермайдилар, яшаш учун мўлжалланмаган жой мулкдорлари бадаллари ҳисобидан ширкат бюджетини тўлдириш мумкинлигига тушуниб етмайдилар.\nБИРГА ЯШАГАН БИЛАН ҲАР КИМ ҚАРЗИНИ ЎЗИ ТЎЛАГАНИ МАЪҚУЛ\nКўпинча ширкатлар бўлинганда қизиқ вазият келиб чиқади. Уларнинг таркибидан битта ёки бир нечта уй ажралиб чиқиб, мустақил ХУМШ тузганда шундай бўлади одатда. Дебиторлик ва кредиторлик қарзлари билан боғлиқ масалалар бартараф этилмаганлиги, рўйхатга олувчи орган тақсимот балансини ноқонуний тарзда талаб қилиш йўлига ўтиб, янги ХУМШни рўйхатга олишдан бош тортиши сингари муаммолар учраб туради. Ҳаётда бўлгани каби ХУМШлар турмушида ҳам ажралиш масаласи оғир кечади. Ким-кимдан ва қанча қарзлиги борасида муносабатларни ойдинлаштириб олиш кўпинча хайрли тугамайди. Кимдир қўлини силтаб, ҳаммасини янгидан бошлаш ҳаракатига тушиб қолади. Баъзилар эса аксинча, адолатни қарор топтириш учун судга мурожаат этмоқчи бўлади. Аммо бу ишни қандай амалга ошириш кераклигини билмайди. Ана шундай пайтларда бизнинг юридик хизмат ёрдами асқотади.\nМана бир мисол. «Халқлар дўстлиги» деб аталган, уч уйдан ташкил топган ширкатдан иккита уй ажралиб чиқиб мустақил ХУМШ тузди. Аввалги ширкатда битта чоғроқ 4 йўлакли уй қолди. Учала уй бирга бўлган пайтдаги жамики қарзлар шу мўъжаз уй зиммасига юклаб қўя қолинди. Ширкатга хизмат кўрсатиб келган бошқарувчи компания бу ишдан четда қолмади. Қарздорлик ХУМШ аъзолари мажбурий бадалларни тўламаганликлари оқибатида юзага келган эди. Иккала уй ширкатдан жангарилик билан ажралиб чиққанлиги боис ўшанда қарзларни тақсимлаш ҳақида гапга ўрин бўлмади. БК аввалги ширкатни судга бериб 6 млн сўм миқдорида қарзни ундириш даъвосини илгари сурди. Суд унинг талабини қаноатлантирди. Аранг фаолият юритиб турган ХУМШ ўзи учун ва улар сафини тарк этган иккита уй учун қарзни бошқарувчи компанияга тўлашга мажбур бўлди.\nБироқ собиқ ХУМШ бошқаруви аъзолари суднинг ҳал қилув қарори адолатлими деб сўрамоқдалар. Биргаликда фаолият олиб борилганида ҳаммаси жойида эди, хўш ажралишгач, қарзларни битта уй аҳлининг ўзига юклаб қўйиш тўғримикан? Тўғри, БК билан шартномани «Халқлар дўстлиги» ширкати тузган. Шу сабабли у юридик шахс сифатида бошқа юридик шахс олдидаги мажбуриятлари учун бутун жавобгарликни ўз зиммасига олади. Мажбурий бадаллар бўйича қарзга келсак, хусусий уй-жой мулкдорлари ширкатларини давлат рўйхатига олиш ва ҳисобга қўйиш тартиби тўғрисидаги низомнинг (мамлакат Президентининг 10.02.2005 йилдаги ПҚ-3-сон Қарорига 3-илова) 6-бандига мувофиқ агар янги ХУМШ ажралиб чиқиш йўли билан ташкил топган бўлса, у илгари ўзи аъзо бўлган ширкат олдида ўз аъзоларининг мажбуриятлари бўйича ҳуқуқий ворис бўлмайди. Ширкатнинг ўзаро ижро этилмай қолган мажбуриятлари ҳам, унинг собиқ аъзолари (квартира мулкдорларининг) ўзаро ижро этилмай қолган мажбуриятлари ҳам тарафларнинг келишуви билан ёки суд тартибида ҳал этилади. Бошқача қилиб айтганда, аввалги ХУМШ бадалларни тўлаш юзасидан мажбуриятларини бажармаган собиқ аъзоларига якка тартибда даъво тақдим этиши мумкин. Негаки улар ўз ҳаракатлари билан собиқ ХУМШнинг молиявий аҳволини ёмонлаштирдилар, бошқарувчи компания олдида қарздор бўлиб қолишига сабабчи бўлдилар.\nЯнги ширкат аввалги ширкатнинг барча қарзларини «кечиб юборади», иккита уй аҳлининг янги ширкатга қарзини эса ўз ҳисоб-китоб варағига қабул қилиб олади. Ана шу афандинамо қарор «Халқлар дўстлиги» ширкатини асло қаноатлантирмайди, чунки у қонун ҳужжатларига хилоф тарзда қабул қилинган. Хўш, бундай вазиятда нима қилиш мумкин? Бадалларни тўлаш бўйича ўз мажбуриятларини бажармаган турар жой мулкдорларига талаб тақдим этиш керак. Турар жой мулкдорлари умумий йиғилишда янги ширкат ҳисобварағидаги маблағларни эски ширкат ҳисобварағига ўтказиш йўли билан қарзни узиш тўғрисида қарор қабул қилиши, шунингдек судга даъво билан мурожаат этиши мумкин.\nҲАКАМЛИК СУДИ ЁРДАМ ҚЎЛИНИ ЧЎЗДИ\nЎтказилган таъмирлаш ишлари сифатсизлиги билан боғлиқ масалаларни ҳам кўриб чиқамиз. Масалан, ХУМШ муайян ишларни бажариш учун пудратчи ташкилот билан шартнома тузган, пудратчи бу ишни сифатсиз бажарган ёки умуман бажармаган дейлик. Ёхуд пудратчи таъмирлаш ишларини бажарган-у, аммо ширкат унга вақтида ҳақ тўлай олмаётир. Кўпинча ширкатнинг молиявий ҳолати кескин ёмонлашганлиги туфайли шундай ҳоллар содир бўлади. Ширкат олдиндан тўланадиган ҳақни адо этади, аммо узил-кесил тўловни чўзиб юборади. Бундай низолар юридик шахслар ўртасида келиб чиққудек бўлса, даъволар кўпинча ҳакамлик судида кўрилмоқда. Масалан, «Универсал Кровля Оригинал» унитар корхонаси «Руслан Сенан» ХУМШга нисбатан даъво аризаси берган эди. Бу иш ҳакамлик судида кўриб чиқилиб, келишув билан якун топди. Унитар корхона ширкатга қарзни тўлашни кечиктириб туриш имкониятини берди, ХУМШ эса қарз суммасини бўлиб-бўлиб тўлаш мажбуриятини имзолади.


"Ўзимга пулни жалб этаман" китоби, Наталья Правдина\nПутеводители, Увлечения, Психология\nМазкур китоб сизга фикрлаш андозангизни ўзгартиришингизга ёрдам беради. Масалан, фикрлаш тарзингизни “камбағалликдан бойлик ва ривожланиш” томонга ўзгартиришга фойдаси тегади. Ўз уйингизни қадимги Хитой бошқариш санъатига мос равишда жиҳозлаб, муҳитнинг қуввати орқали сиз бойлик ва тўкинчиликни ўзингизга жалб қила бошлайсиз, ўзингизни ноқулай вазият ҳамда катта пул йўқотишдан асраб қоласиз. Муаллиф томонидан таклиф қилинган усулни қўллаб, ўзингиз ва яқинларингиз ҳаёти яхши томонга ўзгараётганини ҳис этасиз. Енгил нафас олиш, бахт ва омад қуввати ҳаётингизни тўлдиради. Китоб осон, қувноқ тарзда ва кенг доирадаги ўқувчилар оммаси – тадбиркорлардан тортиб уй бекаларигача қизиқиб ўқийдиган даражада ёзилган.\n— Мен бирор нарсани ўйласам амалга ошадими? – сўради Маргарита.\n— Ҳа, масалан ғам-ғуссани ўйланг...\nМ. Булгаков. “Уст ва Маргарита”\nЭнг аввал биз тўкинликни барпо қилишимиз мумкин бўлган бир нарсани англаб етишимиз лозим: “Худо бизни бахт-саодатли ҳаёт кечиришимиз учун яратган”. Тўкинликда яшаш ва ютуқларга эришиш учун ҳаракат қилиш – инсоннинг табиатида бор. Бойликка эришиш учун жуда оғир меҳнат қилиш зарур, деган тушунча бор, бу катта хато. Руҳий қувватга эга бўлган ва ўзини онгини бошқара олган киши моддий фаровонлик эгаси ҳисобланади.\nБутун олам амал қиладиган бу тизим ишлаши ва ҳаётга тадбиқ этилиши учун, худди мураккаб жиҳозлар билан ишлаган каби уни қўллаш кўрсатмаси билан танишиб чиқиш зарур. Шунда мўъжиза юз беради – ҳаммаси осон, қувончли, ортиқча қийинчиликларсиз амалга ошади ва ажойиб натижа беради. Сизнинг ҳаётингиз доимий мўъжизалардан иборат бўшлиб қолади, мўъжаза бир бошланганидан кейин уни тўхтатиб бўлмайди.\nАсаб ва стресс\nМинзафар Камилович Марсель\nШахматдан илк сабоқлар\nОила психодиагностикаси методлари


Жеймс Кэмерон: "Экспедицияларим фильмларим мавзусига кўчади" - UzTV New York, Inc.\n04/18/2012 | Filed under: CINEMA,UZ TV NEWS | Posted by: admin\nОдамларнинг эски форматдаги фильмларни янги форматда қилиш керакмикан деган баҳслашувлари тугамасдан туриб, дунё кино бозорига катта шов-шувлар билан янги технологиялар асосида қайта ишланган машҳур “Титаник” кириб келди. Маълумки “Титаник” 11 та “Оскар”, 4 та “Олтин глобус” соҳиби бўлиб, мана 15 йилдан кейин янги форматда намойиш қилина бошланди.\nЯнги форматдаги фильмнинг премьераси 27 март куни Лондонда, 29 март куни эса Россияда бўлиб ўтди. Премьерада шахсан фильм режиссёри Жеймс Кемероннинг ўзи иштирок этди.\nЖеймс, хабарингиз бор бу йил “Титаникнинг” чўкканига 100 йил тўлди, бу санага бағишланган турли тадбирлар Британия, АҚШ, Канада ва бошқа давлатларнинг турли шаҳарларида бўлиб ўтмоқда. Уларда иштирок этиш ниятингиз борми ва фильмни янги форматда айнан шу сана муносабати билан тақдим этдингизми?\nЖеймс Кэмерон: Тахминан бир йил олдин ушбу фильм устида қайта ишлаётган чоғимда мен барча “Титаник” фожеаси билан боғлиқ тадбирларда иштирок этишимни билгандим. 2012 йил «Титаник»ка бағишланган ҳеч бир ҳодиса мени четлаб ўтмаслигини тахмин қилганман. Аммо кейин фильм чиққанидан кейин мен шуни англадимки, қайси тадбирда иштирок этмай, гўё ўз фильмимни реклама қилаётгандай бўлиб қоламан. Одамлар мана шундай хаёлларга бормасликлари учун мен ҳали қайси тадбирда иштирок эта олишимни аниқлаб олганим йўқ.\nЛекин шуни аниқ айта оламанки, ҳар йили 14 апрель куни кема айсберг билан урилган ва чўккан вақтда 11.40да мен қаерда ким билан бўлмай ҳоли қолиб, “Титаник”да чўккан одамлар ҳотирасига шампан тўлдирилган қадаҳ кўтараман ва уларни ҳотирлайман… Мен кема устида тадқиқот, ўрганиш олиб борган чоғда чўкаётган одамлар нималарни ичларидан ўтказганларини ҳис қиламан.\nЖеймс Кэмерон фильм хақида гапираётганда икки фильм ҳам ҳар бир инсон қаттиқ ҳаяжон билан қабул қилишини ишонч билан таъкидлади.\n“60 ҳафта ва 18 миллион доллар фильмни 3D форматга ўгиришимизга сарфланди”, — дейди Кэмерон. – Бу жараёнда 300 дан ортиқ киши иштирок этди. Аслида 3D форматда фильм суратга олиш унча қийинмас, аммо эски фильмни бу форматга ўгириш бироз қийин кечди.\n- Мен ҳалигача “Титаник”дан узоқлаша олмайман, менга бу мавзу жуда ёқади, менга бунинг тарихи жуда ёқади. Сабаби мен ўзим ҳудди шу ҳодисада иштирок этгандекман. Тўғрида 2 та экспедицияда иштирок этганман, 33 марта сув тубига шўнғиганман. 2004 йилда мен 3D форматда фильмни чиқаришни режалаштирган эдим, бу ишга қўл уришимга қаранг қанча вақт кетибди. Агар мазкур фильмга ҳозир илк бор қўл урганимдаям уни фақат 3D форматда яратган бўлардим. Сабаби бу формада фильмнинг сифати 90%га ошди, агар уни илк марта ушбу форматда суратга олганимда эди, 100% ли сифатга эришган бўлардим.\nЖеймс, доимо океан тубидан нималарни излайсиз, ва буни экранларда қандай тарзда акс эттиришга уринасиз?\n- Менда қийинчиликларни енгиб ўтишга доим қандайдир қизиқиш бўлади. Менга аввалги ҳаётим давомида қилмаган янгидан янги ишлар билан шуғулланиш жуда ёқади. Менга ёт бўлган ҳар қандай ҳудуд мени жудаям ўзига тортади. Сабаби мен бу билан ўз имкониятларимни синовдан ўтказаман. Менинг ишим билан қизиқадиган гуруҳ топиш мен учун жуда муҳим, масалан ҳозирги учрашувдан олдин ҳам менинг 8-экспедициям амалга ошди. Менинг қизиқишларим илмий даражада бўлмаса ҳам ҳаёт давомида менинг олдимда ё санъат ё илм-фан деган танлов дуч келган. “Аватар” каби лойиҳаларни яратаётганда мен экранга илк бор кўрган ва тасаввур қилган ҳолатларимни мужассам қиламан. Экспедицияларга қўшилишимнинг сабаби ҳам шунда, ҳар қандай кўрган ноёб нарсамни фильм тарзида акс эттириш. Сўнгги экспедициямда масалан, океан тубидаги фауналарнинг янги турларини кўришга муяссар бўлдим.\nЛеонардо ди Каприо ва Кэйт Уинслет иштирокида яна фильм яратиш ниятингиз борми?\nКэмерон: Уларнинг иккиси билан бирга фильм олиш тўғрисида ўйлаб кўрмадим, агар бу бирор антиқа лойиҳа бўлмаса. Аммо улар билан алоҳида картиналарда жон деб ишлаган бўлардим. “Титаник”ни суратга олиш жараёнида биз Леонардо билан дўстлашиб кетмаганмиз, сабаби у бироз масофа сақлашга уринган. Кейт эса аксинча жуда очиқлик билан муносабатда бўлган. Фильмдан кейин Кейт ҳам Лео ҳам жуда талабгор актёрлар сафига киришди. Леонардо билан яқинда Австралияда учрашган чоғимизда унга фильмнинг 3D форматдаги нусхасидан лавҳалар кўрсатдим. Ҳозир Лео учун бажонидил нимадир ўйлаб топишга ҳаракат қилардим, аммо энди унинг кўнглига йўл топиш жуда қийин.\nМаълумот: “Титаник 3D” хозирда кинопрокатларда энг олд ўринларда бормоқда. Фақат ўтган дам олиш кунларининг ўзида фильм 88,2 миллион АҚШ доллари йиғишга муваффақ бўлди.\nФильмни 3D форматга айлантириш учун 18 миллион АҚШ доллари сарфланди, тез орада кетказилган маблағ ўзини 5 бараварга оқлашга улгурди.


UzNews - Ўрта Чирчиқ туманидаги эркакнинг ўлимига сабаб вакцина эмас — ССВ\n9 сен 2021, 09:00\nЎрта Чирчиқ туманидаги эркакнинг ўлимига сабаб вакцина эмас — ССВ\nТошкент вилояти Ўрта Чирчиқ туманида аёл ўзининг фарзанди эмланишдан сўнг вафот этганини айтиб, мурожаат билан чиққанди.\nАввалроқ, Тошкент вилояти Ўрта Чирчиқ туманида яшовчи аёл ўзининг фарзанди тиббий кўрикдан ўтказилмасдан эмлангани, натижада аҳволи оғирлашиб, вафот этганини айтгани ҳамда бу вазиятни ССВ назоратга олгани ҳақида хабар берган эдик.\nССВ Матбуот хизматининг хабар беришича, мазкур ўлим ҳолати юзасидан Нурафшон шаҳар прокуратураси томонидан тайинланган суд-тиббий экспертиза натижалари эълон қилинди.\n38 ёшли марҳум С.Қ. шу йилнинг 10 августида “Туябўғиз” оилавий шифокорлик пунктида шифокор кўригидан ўтказилиб, эмлашга монелик қилувчи ҳолатлар аниқланмагач, вакцинатор ҳамшира томонидан эмланган.\nВакцина олгандан кейин 20 дақиқа давомида оилавий шифокор кузатувида бўлган ва акс таъсирлар кузатилмагач, уйига рухсат берилган. Шунингдек, экспертизада марҳум С.Қ.нинг танасида жароҳат излари аниқланмаган.\nСуд-тиббий экспертиза хулосасига кўра, С.Қ.нинг эмланганидан 3 кун ўтиб юз берган ўлими эмлаш билан боғлиқ эмаслиги аниқланди.\nШу билан бирга, кимёвий моддалар билан заҳарланиш клиник белгилари ҳам кузатилмаган.\nСуд-тиббий эспертизанинг якуний хулосасига кўра, марҳум ҳаётлигида ўткир зотилжам, бош мия ва миячанинг менингоэнцефалити, эпимиокардит касалликлари билан оғриган бўлиб, бу хасталиклар унинг ўлими билан тўғридан тўғри боғлиқликка эга экани аниқланди.\nҚайд этилишича, эмлашга энг асосий монеликлардан бири ҳисобланган анафилактик шок ҳолати ва бошқа салбий таъсирлар вакцина қилингандан кейин 30 дақиқа ичидагина рўй бериши мумкин.


Sport.es: «Барселона» вакиллари Нолито ва Ярмоленконинг ўйинларини кузатмоқда\n19:46 / 25.08.2015\nКиевнинг "Динамо" жамоаси яримҳимоячиси Андрей Ярмоленко "Барселона" жамоасининг қизиқишлари доирасига тушди.\nSport.es нашрида ёзилишича, каталонияликлар "Челси"га ўтиб кетган Педронинг ўрнини тўлдириш устида ишлашмоқда. Унинг муносиб ўринбосари сифатида Ярмоленкодан ташқари "Сельта" аъзоси Нолитонинг номзоди ҳам кўриб чиқилмоқда.\nАйни вақтда жамоа футболчилар учун таклиф юбормаган, лекин жамоа ҳужумчиларидан бири жароҳат олса, улар бу ишга фаол тарзда киришишлари айтилган.\nНашрнинг ёзишича, "Барселона" бу икки футболчининг ўйинларини қишки трансферлар давригача кузатишда давом этади. Унгача эса Луис Энрике жамоадаги ёш футболчилар Сандро ва Мунирни ўйнатиб туриши мумкин.\nБироз олдинроқ, "Динамо" "Эвертон" билан Ярмоленко масаласида музокара олиб бораётгани хабар қилинганди.\nЭслатиб ўтамиз,"Барселона" ёзги трансферлар вақтида "Атлетико"дан Арда Туранни ҳамда "Севилья"дан Алеиш Видални сотиб олган. Лекин бу футболчилар УЕФАнинг каталонияликларга қўллаган жазо туфайли 2016 йилнинг январигача майдонга туша олишмайди.


Янги смартфонлар «оила»си: Xiaomi 12, 12 Pro ва 12X моделлари намойиш этилди – Kommers.uz\nТехнология\t12:17 | 30.12.21\nЯнги смартфонлар «оила»си: Xiaomi 12, 12 Pro ва 12X моделлари намойиш этилди\nСмартфонларнинг бошқа бозорларга чиқарилиш санаси маълум эмас.\nXiaomi компанияси учта моделдан иборат янги смартфонлар «оила»си — Xiaomi 12, 12 Pro ва 12X моделларини намойиш этди.\nХитойда биринчи бўлиб пайдо бўладиган янги смартфонлар 2022 йил январь ойида MIUI 13 версиясига янгиланадиган MIUI 12.5 тизими билан сотувга чиқарилади. Смартфонларнинг бошқа бозорларга чиқарилиш санаси маълум эмас.\nФото: Xiaomi 12 ва Xiaomi 12 Pro\nЯнги «оила»нинг асосий қурилмаси Xiaomi 12 бўлиб, 6,28 дюймли Full HD+ AMOLED дисплей ва 120 герцгача янгиланиш тезлигига эга. Смартфон Qualcomm’дан сўнгги Snapdragon 8 Gen 1 процессори, 8 ёки 12 GB тезкор хотира ва 128 ёки 256 GB ички хотирани олди.\nЯнги модель Full HD видеони қўллаб-қувватлайдиган 32 мегапикселли олд камера билан жиҳозланган. Асосий модул эса 8К видео ёзувга эга 50 мегапикселли объектив, 13 мегапикселли кенг бурчакли объектив ва 5 мегапикселли макрообъективни ўз ичига олади.\n4500 mAh батарея 67 Vt тез зарядлашни ва 10 Vt симсиз зарядлашни қўллаб-қувватлайди. Xiaomi 12Х смартфони Xiaomi 12 моделини деярли тўлиқ такрорлайди. Фақатгина Х версиясида Snapdragon 870 процессоридан фойдаланилган. Шунингдек, соддалаштирилган камералар ва симсиз ва тескари зарядлашнинг йўқлиги билан фарқ қилади.\nТизимнинг флагмани Xiaomi 12 Pro бўлиб, у WQHD+ 6,73 дюймли эгри AMOLED дисплейга эга. Процессор, оператив хотира ва ички хотира ҳажми Xiaomi 12 каби.


Фарзанддан сақланиш мумкинми?\n12:32 / 13.11.2016 | Abu Abduroxman | 3667\nАссалому алайкум! Ҳурматли устозлар, бу саволнинг жавоби мeн учун жуда муҳумлиги ҳамда шу кунларда зарур бўлгани сабаб ёзишга қарор қилдим. Аллоҳ бизга бeрган фарзанд нeъматини кўриш арафасидамиз. Бу бизнинг 3-фарзандимиз бўлади Иншаа Аллоҳ. Саволим шуки, аёлим ушбу фарзандни жарроҳлик йўли билан дунёга кeлтиради. Чунки аввалгилари ҳам Аллоҳнинг тақдири сабаб жаррохлик билан дунё юзини кўрган. Шу сабаб онанинг саломатлигини ўйлаган ҳолда жаррохлик қилинган вақт кeлажакда яна фарзандлик бўлишни олдини оладиган муолажаларни бажарса бўладими? Аёлимга яна бир бор ҳомиладор бўлиш соғлиғи учун жиддий зарар бўлишида хавфдаман. Жавобимгиз учун олдиндан раҳмат. Аллоҳ Ўз дини учун қилаётган ишларингиз ва бизларга кўрсатадиган шаръий тўғри йўлингиз эвазига улкан ажрлар бeрсин.\nВа алайкум ассалом! Бу ҳолатда фарзанддан сақланадиган йўлларни қилиш жоиз, лекин бачадонни туғмайдиган ҳолатга келтириш жоиз эмас. Бу Аллоҳ таоло яратган хилқатни ўзгартириш бўлиб, уламолар буни ҳаром деганлар. Валлоҳу аълам!\nМустаҳаб қилмаса ҳам бўладими?\nБева аёлнинг саволи.\nНикох жоиз булиб жимоънинг ножоизлиги хакида\nФарзандидан кечдим дейиш.\nАёл рашк туфайли талоқ сўраши\nБадандаги тукларни кимёвий воситалар ёрдамида юлса бўладими?\nКиприк улаш ҳақида\nНасроний қизга қандай никоҳ ўқилади\nЭшитишнинг энг паст даражаси\nТалоқ қилганимдан кейин ота-онам яшашга мажбур қилишса\nТалоқни шартга боғлаш!!!\nАқиқа қилинмаган фарзандларга ақиқа қилиш\nЭридом дарксиз кетган аёлни никоҳга олиш мумкинми?\nНикоҳдан олдин хатм


"Эшитган фикримга қараб иш қиладиган бола эмасман. Футболчиларни кўр-кўрона айблашдан йироқман" — ПФЛ бош директори вазифасини бажарувчи Диёр Имомхўжаев — Sof.uz\n"Эшитган фикримга қараб иш қиладиган бола эмасман. Футболчиларни кўр-кўрона айблашдан йироқман" — ПФЛ бош директори вазифасини бажарувчи Диёр Имомхўжаев\n23.06 16:00 1256 Спорт\nПФЛ бош директори вазифасини бажарувчи Диёр Имомхўжаев «Offside» кўрсатувида қатнашди. Унда функционер Ўзбекистон терма жамоаси собиқ бош мураббийи Вадим Абрамов ва бошқа масалалар ҳақидаги фикрлари билан ўртоқлашди.\nКўпчилик бизга ҳужумкор футбол ёқишини айтади, менга ҳам ёқади шундай ўйин. Мана кеча боксчимиз Бектемир Мелиқўзиев ҳам ҳужумкор бокс кўрсатиб, битта кучли зарба ўтказиб юбориб, нокаутга учради. Футболда ҳам шунақа. Уришни билган одам, калтак ейишни ҳам билиш керак. Саудия Арабистони иккита ўйинда 3 тадан гол уриб, Эктор Купернинг фалсафаси тўғри эканлигини кўрсатди. Тошкентда ҳам, Ар-Риёдда ҳам. Фақат гол уришимиз, олдинги чизиғимиз ва ярим ҳимоямиз билан иш битмаслигини ҳамма билади. Купер ҳимояни тўғрилашдан бошлаётганди. У биларди, ҳимоямиз оғриқли нуқта эканлигини. Жаҳон Чемпионатидаги рақибларимиз Япония, Корея, Эрон, Австралия ва Саудия Арабистони эканлигини ҳам яхши тушуниб турганди. Биз улар билан ҳужумкор ўйнай оламизми? Йўқ. Қийналамиз, жудаям қийналамиз.\nМисол учун Кореянинг етакчи футболчилари Европанинг кучли чемпионатларида ўйнайди. Бизникилар эса Кореянинг 1-лигасида. Шундай экан, қандай қилиб ҳужумда ўйнашимиз мумкин. Абрамов ҳимояланишни билмайди. У буни бир неча маротаба исботлаган. Ўзбекистонни Олимпиададан мосуво қилганда ҳам, клубларда ишлаганда ҳам, 6 талаб голлар ўтказган. У авантюрист мураббий. Шунинг учун менга унга на шахс сифатида ва на мураббий сифатида ишонмаганман, ишонмайман ҳам.\nВадим Абрамов терма жамоа мураббийлигига қайта тайинланишидан олдин «Бунёдкор»ни тубликдан олиб чиққани ҳақидаги гаплар борасида\nБитта савол бераман: «Бунёдкор» қачон тубга тушиб кетганди? Академияси бор, майдонлари бор, доим футболчилар етишиб чиқади. Бу клуб қанақасига тубга тушиб кетди ва Абрамов нимадан олиб чиқди? У ўсиб турган лолаларга тайёр боғбон бўлиб келди. Молиявий қийинчиликлар бўлган бўлиши мумкин. Бироқ «Бунёдкор» ва «Насаф»да шундайки, жамоа минг ўйинчисиз қолиб кетса ҳам, нарироқда қурол сақланадиган омбори бор. Ўша футболчилар билан Суперлигадан чиқиб кетиш ҳақида ўйламаса ҳам бўлади. Ўша жамоага келди ва тайёр футболчиларни ўйнатди. Буни нимаси тубдан олиб чиқиш, тўғриси тушунмадим.\nАбрамов «Нефтчи»да қандай ишлаганини биламан, «Локомотив»да нималар қилганини биламан. Клуб миқёсида қандай оламшумул иш қилди? Тубдан олиб чиқиш қанақа бўлади, «Андижон» билан Суперлигада 4—5-ўринни олсин, «Бухоро»да ишласинда, жамоани олиб чиқсин.\nЭктор Куперни кетказиш учун Фаластинга қарши дастлабки ўйинда атайин имконият бой берилгани ҳақида\nЭшитган фикримга қараб иш қиладиган бола эмасман. Футболчиларни кўр-кўрона айблашдан йироқман. Бироқ ўзимни шубҳага солган ўйинлар бор. Масалан, ЖЧ—2014 йўлида Ливанда дуранг ўйнаганимиз, КХДРга қарши ўйиндаги мағлубият ёки Фаластинга қарши баҳс — булар шубҳали ўйинлар, бироқ бунга ҳеч қандай далилим йўқ.\nҲар қандай футболчи терма жамоада унга тайинланган мураббий билан ишлаб, натижа кўрсатиши керак. Футболчиларни терма жамоада мураббий танлаб ўтиришини ҳазм қилиб бўлмайди. Қайси футболчи бўлишидан қатъи назар.\nМисол учун, Абрамов биринчи марта ишдан олиниб, унинг ўрнига Миржалол Қосимов тайинланган вақтда Сервер Жепаров ва Темур Кападзени федерация биносида кўрганман. Улар мураббийни олиб қолишга ҳаракат қилганди. Лекин улар ватан терма жамоасида ўйнаяптими, ким мураббий бўлмасин, у жамоада жонини бериб ўйнаши керак.\nАбрамовнинг салоҳияти ҳақида\nЎзбекистон терма жамоасининг салоҳияти Яман ва Сингапурни мураббийсиз ҳам ютишга етади. Мураббийнинг имзоси ўзидан кучли ёки тенг рақибларга қарши ўйинларда сезилади. Биз Саудия Арабистони билан икки марта ўйнадик. Иккита ўйинда улардан олтита гол ўтказиб юбордик. Бу Абрамовнинг ҳақиқий салоҳиятини билдирадиган натижа.\nЭктор Купернинг ҳимоявий услуби футболчиларимизни толиқтирган бўлиши мумкин. У кетганидан кейин Абрамов келди ва «бемалол ўйнанглар» деди. 1-2 ўйинда шундай эйфория билан ғалаба қозонса бўлади, аммо кейингиларига мураббийнинг имзоси керак.\nАбрамовда тайёргарлик учун бир йил вақт бўлди. У марказлаштирилган тизим, мусобақанинг бошқа ерга кўчирилганини муҳокама қилмасин. Биз жавоб ўйини учун шундоқ ҳам Саудияга боришимиз керак эди, Яман билан ҳам ўйин сафарда, шунга ўхшаш жойда бўлиб ўтарди. Фақат Сингапур билан ўйинимизгина ўша ерга кўчиб қолди. Дубайга борди, 6-7 минг доллар сарфлаб Галиулинни кузатишга борди. Бир йил шу ўйинга тайёрланиб, бир кун қолганида кимдир хонасига кириб «мен ҳимояда ўйнамоқчиман», деган экан «хўп, ўйна» дебди. Бу ахир кулгили ҳолат. Сен бу ўйинга бир йил тайёрландинг! Одил Аҳмедов кириб шундай деганига ишонмайман ҳам. Ўша куни (ЎФА конгрессида) фақат Одил Аҳмедовга ачиндим. У сардор сифатида Ўзбекистон терма жамоасининг, «Пахтакор»нинг муваффақиятларига ҳисса қўшган. Миллион-миллион пуллар таклиф қилинганида ҳам «Пахтакор»ни тарк этмаган. Ўша куни шундай вазият бўлиб қолди ва у ҳам фаолиятини тугатди.\nСаркисян, Бабаян ва Абрамов ҳақида\nМен нимага ачинаман, биласизми, миллатчи эмасман, бироқ менинг жамоам, менинг ғурурим 8 йилдан бери иккита одамнинг қўлида ўйинчоқ бўлиши... Бу ҳолатга ачинаман. Келади. Хоҳлаган ишини қилади. Мухлисга ҳам «қўйиб қўяди», хоҳласа у футболчини чақиради, хоҳласа бунисини, истаган ишини қилади ва охирида биттаси ҳамма айб менда дейди, яна бири матбуот анжуманига келмай ҳам қўя қолади. Хато қилиш айб эмас, хатони такрорлаш айб. Қачонгача шу хатони такрорлаймиз? Ўзбек футболида миллий терма жамоада Саркисян ҳам ишлади, Бабаян ҳам ишлади, Абрамов ҳам ишлади. Сиз уч ўзбек мутахассиси Арманистон терма жамоасини кетма-кет бошқаришини тасаввур қила оласизми? Мен эътиқод томондан ҳам, миллат томондан ҳам бағрикенгман.\nАбрамовнинг агентлик фаолияти билан шуғулланиши ҳақида\nБизда ҳам ғурур бор-ку. Агентлик билан шуғулланади. Футболчиларга шартномага қўл қўй дейди, футболчиларни сотади. Жасур Жалолиддиновни кўрдингиз. Биз ўша вақтда шов-шув кўтардик, шу болани қутқариб қолишга интилдик. Ичимиз ачиди. Етим болани ўйламаган одам, сизнинг терма жамоангизни ўйлайдими? Унинг иши шу.\nМенга алам қиладигани, матбуот анжумани журналистларнинг ҳамма саволига жавоб топиб беради. Ўзимга қолса, унга нисбатан тартиб-интизом ишини очардим. Беш футболчини олиб келиб, уларга боғлиқ вазиятни ўрганиш кифоя. Терма жамоага кимни ва нима мақсадда қўйяпти? Купернинг устунлик томони шунда эдики, унинг терма жамоада агентлик манфаати йўқ эди.\nУнга ҳамма шароит қилиб берилди, хоҳлаган жойига борди, хоҳлаганда чемпионатни тўхтатди, истаган ўйинчисини олди. Бутун халқ айтди: «Ҳой, бу футболчи югура олмайди». Йўқ, ҳамма ишни қилди, ҳаммасини расво қилди!\nҲимоявий ўйинда муваффақиятсиз ҳаракати ҳақида\nНаҳотки шуларни олдиндан кўришни иложи бўлмаган? Айримларнинг фикрича, у ҳужумкор ўйнайди. Хўп, Австралия билан натижамиз қандай бўлган? Жанубий Корея биланчи? Биз Осиё Кубоги—2011 да ярим финалга қандай чиққанмиз? Ўша вақтда футболчиларимиз энг юқори даражада эди. Холбуки, чорак финалда Иорданияни ютганмиз, Эрон, Япония ёки кучли жамоани эмас. Австралия ва Корея эса ҳақиқий ҳолатимизни кўрсатиб берган. Тўғри, Эронга қарши Тошкентдаги ўйин (ЖЧ саралаши доирасида 0:1) яхши таассурот қолдиргандир.\nБаъзи вақтда шундай бўлади, ҳақиқатда омад келмайди. Абрамов жамоаси билан Эронга қарши ўйин шундай бўлганди. 90 дақиқа ҳужум қилинган, Одил Аҳмедовнинг ҳаққоний голи инобатга олинмаган ўйинда ютқазиб қўйганмиз. Одамлар мағлубият бўлса-да, ўйинни жуда яхши қабул қилган. Ўша вақтда кўпчилик Абрамовга ишониб қолганди. Бироқ бугунгисичи? Саудия билан ўйинда нима қилдик? Одил Аҳмедовни ҳимояга қўйди, бечора Машариповни, бутун умр вингер бўлиб ўйнаган болани ўртага қўйди. Сиз Play Station’да ҳам шундай ўйнамасангиз керак. Мессини ҳимояга қўймайссизку. Масалан, ўша симуляторда ўйинчини бошқа позицияга олсангиз, рейтинги пасайиб кетади — бу осмондан олинмаган.\nЎзаро суҳбат борасида\nҲамма нарсани очиқлаётганим йўқ, бироқ уларга ҳам бир кун вақт келади. «Бунёдкор»да ишлаб юрган вақтида, бир куни хонамга кирди. U-18 чемпионатини тўхтатишни сўради, пул етмаётган экан. «Бунёдкор» бош мураббийи менга шу гапларни айтяпти. «Сени чемпионатингни тўхтацам, тўхтатаман, аммо бу лигани тўхтатмайман», дедим. Шомуродовни, Шукуровни, Алибоевни қайси чемпионат етказиб берган? Ўша болаларга неча пул ҳам кетарди? Унинг юзига айтдим: «Инсофинг борми, сени бир ойлик маошингга U-18 жамоаси 1 йил яшайди». Жаҳл қилиб чиқиб кетди.\nВадим Абрамовнинг «агент мураббий» деб аталаши ҳақида\nБунга 100% қўшиламан. Қолган мураббийларни ҳам шундай дейиш мумкинми? Мисол учун, Рауф Инелеев ёки Миржалол Қосимов футболчиларни шартномага қўл қўйишга мажбур қилганини билмайман. Абрамов борасида ўз фикримни айтдим. Юз фоиз кафолат беришим учун уни иш устида кўришим керак. Бироқ ишончли манбаларим бор ва бунга заррача шубҳам йўқ.\nУ нуқул мени журналист эканимни айтади. Ўзинг ким эдинг? Маъмур эдинг, тўп ташиб юрувчи ходим эдинг. Омадини берсин. У бундай кўтарилди, мен ундай. Қаердан келиб чиққанимга «ташлаб» нима қиласан?\nСаудия Арабистонига қарши ўйин ҳақида\nЎша куни ўйинчиларимиз ҳаракат қилди, уларга бир томондан ачинасиз ҳам. Қўғирчоқ ўйнатувчи одамларни хурсанд қилиш учун яхши театр қўйиб бериш керак, бироқ у буни саҳна ортида қилди.\nМиржалол Қосимовни терма жамоага қайтариш борасида\nҚосимов — ўзининг йўналишида, ўзининг ритмида, ўзи билганича ишлаётган, деярли катта ғалабаларни қўлга киритмаган «ОКМК»ни аста-секин кўтараётган мутахассис. Икки марта терма жамоага олиб келинган, жуда қийин паллаларда қўлидан келган ёрдамни берган. Ҳар сафар оғир аҳволга тушиб қолганимизда — Қосимов. «Қутқарувчи» ролини беришдан аввал унинг фикри билан ҳам қизиқиш керак.\nЎзбекистон терма жамоасининг Жаҳон Чемпионатига чиқа олмаслигига айбдор ҳақида\nТизим айбдор. Шуни ўзгартириш йўлидамиз. Худо хоҳласа, шу футболда ниманидир ўзгартирамиз ёки кетамиз. Оптимистик кайфиятни сақлаб қоламан ва ўз йўналишимда охиригача кураш олиб бораман. Бир-икки одамнинг сассиқ гапи туфайли бу ердан кетиш ниятим йўқ. Охиригача курашамиз.


Журнал Ҳаракат №4 (67) 2007. А д а б и ё т\n(Ҳужжатли қиссанинг давоми, боши журналнинг № 6(63), 2006, № 1(64) ва 2(65), 2007 сонларида)\n16. Сайлов бўсағасида\n1988 йил кузида «Бирлик» номли мухолиф Халқ Ҳаракати дунёга келди. «Бирлик» Дадахон Ҳасанов деган хофизнинг уйида тузилган бўлиб, бу тарихий тадбирда Абдураҳим Пўлат, Ёдгор Обид, Зоҳир Аълам каби сотилмас қалб эгалари ҳамда Аҳмад Аъзам (ҳозирда Каримовга садоқатли малай) ва ёзувчи Салай Мадаминовлар иштирок этган. Юз йиллардан бери таланиб хўрланиб келган, алал оқибат зулму истибдод кишанларидан қутилиб бораётган, озодликка ташна ўзбеклар «Бирлик» Халқ Ҳаракатини қучоқ очиб қарши олди, унга ишонди ва бу ҳаракат сафлари шиддат билан тўлиб, аъзолар сони кескин ўса бошлади. Айниқса, бу Ҳаракатнинг юзага келиши мен ва менга ўхшаш мухолиф фикрли кишиларнинг руҳият байрамига айланди.\nМен гарчанд «Бирлик» Халқ Ҳаракати аъзоси бўлмасамда, «Бирлик» аъзолари билан баробар демократия ғояларини элга тушунтириш, истиқлол мафкурасининг кишилар онгига сингдириш йўлида қўлдан келганча ишлар эдим. Ўша пайтлари «Бирлик»нинг варақалари чиқар, биз бу варақаларда эълон қилинган мақолаларни руҳий очлик билан қўлма-қўл қилиб ўқирдик. Айниқса, ўзига Муҳаммад Солиҳ деб тахаллус қўйиб олган Салай Мадаминовнинг мақолалари менда ҳар гал ёрқин таассуротлар қолдирар, мен уни сўзи билан иш-амали бир, фидоий, виждони пок, комил инсон, яхши шоир деб уйлаб, қаттиқ ҳурмат қилардим. «Бирлик»нинг яна бир кўзга кўринган фаоли, техника фанлари доктори Абдураҳим Пўлатни ҳам яхши билардим ва қаттиқ ҳурмат қилардим ва ҳозир ҳам бу лидерга нисбатан ҳурмат эҳтиромим баланд.\nЎша замонда қудратли кучга айланган «Бирлик» Халқ Ҳаракатидан Каримов ҳукумати қўрқар, ундан қутилиш йўлларини ахтарар, Ҳаракатни турли баҳоналар билан Адлия Вазирлиги рўйхатидан ўтказмас эди.\nНиҳоят, Каримов ҳукумати лавадек оқиб келаётган бу қудратли кучни икки ўзанга буриб кучсизлантиришга эришди. Яъни, «Булиб ташла, хукмронлик кил» деган гояга амал килиб «Бирлик»ни бўлди. Ундан «Эрк» партияси ажраб чиқиб, бу партияга Салай Мадаминов раҳбарлик қила бошлади.\nҚизиғи шундаки, 1991 йили бу партия Каримов рухсати билан Адлия Вазирлиги рўйхатидан осонгина ўтди. Кўп ўтмай, Президентлик сайловида иштирок этиши учун Салай Мадаминовга ўз номзодини қўйишга рухсат берилди ва у номзодини қўйди. Мен бу маҳаллар «Эрк» партиясининг аъзоси сифатида, мустақил равишда Салай Мадаминовнинг сайлов олди тарғиботи билан шуғулланардим.\nҲали ҳам эсимда, бир норасмий йиғиндаги бахсу мунозарада қайғули воқеа юз берганди. Ўзини ўша пайтдаги қандайдир диний жамоа аъзоси деб билган, 45-50 ёшлардаги пахмоқ соқол бир кимса, сўз олиб гапира бошлади:\n- Бисмиллаҳир роҳманир роҳийм. Ассалату вассалам ала Расулиҳи Муҳаммад ва ала олиҳи ва соҳбиҳи ажмаъин, аммо баъд, муҳтарам жамоати муслимин.\nМаълумки, Ўзбекистон аҳолисининг 80-90% мусулмон, яъни, сайловчиларнинг асосий қисмини мусулмонлар ташкил қилган шароитда, биз президентлик сайловига бефарқ қараб туролмаймиз.\nМен икки номзоддан бирига тўхталмоқчиман. У Муҳаммад Солиҳ номзоди. Ўзига Муҳаммад Солиҳ деб тахаллус қўйган бу номзоднинг асл исми Салай фамилияси Мадаминов. Мен шахсан бу одамнинг президент бўлишига тиш тирноғим билан қаршиман! Чунки, у халқимиз ёзувини кирилл имлосидан лотин имлосига ўтказилиши тарафдоридир. Мен имломизнинг ўзгартирилишини хоҳлайман. Фақат, лотин имлосига эмас, араб имлосига қайтишимиз керак!\nНегаки, бизлар араб имлосидан зарар кўрмадик. Аксинча, Имом ал Бухорий, Беруний, Ибн Сино, Ал Хоразмий ва Замахшарийлар каби бобокалонларимиз айнан араб имлосида ижод қилиб, довруғи дунёга достон бўлди. Салай Мадаминов дегани халқимиз ёзувини лотин имлосига кайтариб, Соҳибқирон Амир Темир сағанасини қўпирган, ул зотнинг руҳини безовта қилиб, бош чаноғини рус ҳайкалтароши Герасимовга бериб юборган ва Сталиннинг хуфия топшириғи билан Ўзбек халқи ёзувини лотин имлосига ўтказган ва бизни тараққиётдан 50-100 йиллик қолоқликка итқитиб ташлаган, сотқин - Қори Ниёзий жиноятини такрорламоқчи!\nБиродарлар, агар лотин имлоси фойда келтирса, биздан бурун руслар, яҳудийлар, японлар, хитойлар ўтган бўлмасмиди? Нега улар уз ёзувларидан вос кечмаяптилар?! Ҳатто, грузин, арман, латиш, эстон, литвинлар ҳам ёзувларини ўзгартирганлари йўқ. Чунки, улар имло ўзгарганда миллат тентираб, узоқ йиллар тараққиётдан ортда қолишини яхши билишади. Имлони лотинга ўзгартириш ғояси миллатимиз душманларининг ўйлаб топган фитнаси! Улар миллатимиз тараққийсини истамайдилар! Узоққа бормай, Лениннинг 17 йиллардан бошланган имло интервенциясини олайлик. Улар, Революция - янги ҳаёт, коммунизм аталган умумкўрпа сиёсати баҳонасида, Туркистон халқларининг ёзувларини ўзларининг ёзувларига ўтказдилар. Улар шу тариқа сунъий саводсизликни юзага келтириб, Туркистон халқларини тараққиётдан қайтардилар. Кейинчалик тил интервенцияси бошландики, бизнинг халқлар уларнинг тилини ўрганишга мажбур қилинди. Бизникилар рус тилини ўргангунича тил эгалари, бизга қараганда 50 йилга ўздилар. Шунда ҳам уларга етиб олаётган истеъдодли халқимизни кўролмаганлар, Қори Ниёзийга ўхшаш хоинлар қўли билан 37 йиллари бизни кирилл имлосига ўтказиб, халқимизни маънавий таназзулга, қулликка дучор қилиб, юртимизни хомаше базасига айлантиришди. Қуръони Каримни нозил қилишда, Аллоҳ танлаган имлога утамиз деб турганимизда, бу гузал имлони назар-писанд килмаган Салай Мадаминов пайгамбаримиз исмларини тахаллус қилишга ҳеч қандай ҳаққи йўқ. У, ўша Латин Америкасидаги исмлардан ўзига тахаллус қилсин! Бунинг устига у шоир ҳам экан. Аллоҳ, «Қуръони Аъзиму шаън»да шоирларни шайтонга тенглаб, шоирларга эргашманглар, дея марҳамат қилган. Бизлар араб имлосига қайтамиз! Салай Мадаминов сотқин! Сотқинга ўлим! Аллоҳу Акбар!...\nУ шундай деб гапини тугатди. Даврада унинг тарафдорлари кўп экан. Ҳар томондан «Аллоҳу Акбар! Аллоҳу Акбар!» дея қичқиришди.\nМен қўл кутариб сўз сўрадим.\n- Менга ҳам сўз беринглар! – дедим. Мени ҳам ўзларининг тарафдорларидан деб ўйладими, ҳайтовур шовқин босилиб гапимга қулоқ солишди.\n- Азиз Ватандошлар! – дея гап бошладим мен. Манави нотиқ акамизнинг гапларига мен асло қўшилмайман. Чунки, бу одам махсус хизмат бўлимининг сайратма провокатори, милициядан ҳам ярим ставка ойлик олиб турсалар керак.\nЛотин имлосига келадиган бўлсак, лотин тили ўлик тил. Яъни, уни эгаси йўқ. Лотин деган миллат йўқ, демоқчиман. Демак, бу имло биз учун беминнат ёзув бўлиб хизмат қилади ва ҳечким, ўзбеклар бизнинг имлода ёзиб саводли бўлган, дея маломат қилолмайди. Иккинчидан, бу ёзув тараққий этган Ғарб ва Европа мамлакатлари ёзувига яқин. Бу имлода ўқиган ўзбек ёшлари инглиз тилини осон ўрганади. Қолаверса, компьютер ёзувларининг ҳам аксарияти лотинча…\nБу ёзув худи, туркларга тараққиёт олиб келгандай, бизга ҳам катта фойда келтиради. Учинчидан, акамиз Салай Мадаминовни шоирлиги учун унга овоз берманглар, деябди. Шоирлар шайтон эмиш. Бекор гап, «Қуръони Карим»да Аллоҳ сақланишни буюрганда, иймонсиз, бузғунчи, ширкчи шоирларни назарда тутган. Иймон эътиқодли шоирлар бундан мустасно! Ҳусайн Байқаро ҳам, Бобур ҳам, Қўқон хони Умархон ҳам, Хоразм хони Феруз ҳам шоир бўлгани тарихдан маълум. Ҳақиқий шоирда қитмирлик, ёмонлик бўлмайди. Улар халқни сиз билан биздан кўпроқ яхши кўради. Чунки, шоирларга томдан кўра, ном зарурроқ.\nБировга ўлим эълон қилгунча, ўзингизга умр тиланг, тақсир! Яшасин, Салай Мадаминов! Яшасин, Муҳаммад Солиҳ! – дея бақириб, гапларимга якун ясадим. Лекин, минбардан тушишимни биламан, кимдир «Салайнинг малайини ур!» дея бақириб, юзимга шунақа мушт туширдики, кўзимдан ўт чиқиб кетгандай бўлди, гўё.\nКимдир бўйним аралаш орқа миямга урди. Зарбадан кўз ўнгим қоронғилашиб, йиқилаётганимда, яна биров икки елкамдан тутиб туриб, юзимга тизза қўйди. Кейин нима бўлганини билмайман. Бир маҳал ўзимга келсам, «Оталар чойхонаси»нинг сўрисида ётибман. Маслакдошларим ҳам қочворишибди.\nБош томонимда турган одам чойхоначи экан. У менга бир-икки пиёла совуқ чой ичкизди. Чойхоначига раҳмат айтиб, қўл ювадиган мослама кўзгусига қарадим. Қарасам, манглайимда тухумдай ғурра, юзларим қашқа, бўйним тилиниб лабларим карнайчиларнинг лабидай шишиб кетибди. Кастимимнинг бир енги йўқ. Худди, масхарабозга ўхшаб қолибман. Бир оёғим қайрилиб қолганми, дейман, азоб бериб оғрир, мен оғриётган оёғимни омочдай судраб, худди чўлоқ ит сингари уйга жўнадим.\nЙил оёқлаб, ниҳоят сайлов куни ҳам етиб келди. Мен қишлоғимиз марказидаги сайлов участкасига ҳаммадан эрта бориб, сайловнинг ҳаққоний ўтишини таъминлаш мақсадида, «Эрк» партиясининг вакили бўлиб турдим.\nБир домла бюллетендан Каримов номини ўчираётган эди, ўша пайтда хажга бориб келган бир хожи ака, унинг ёнига бориб, - эй, уни ўчирманг, мана буни ўчиринг, мана буни! – дея ручкани худди мих ушлагандай ушлаб, бор кучи билан Салай Мадаминов номини ўчира кетди. У шу кадар қаҳр билан 5-6 бор, у ёқдан бу ёққа чиздики, бюллетен жонвор тешилиб, йиртилиб кетди. - Ё алҳазар, биз шунчалар ҳурмат қилган одамни, булар нега бунча ёмон кўришаркин, нафратланишаркин! – дея ҳайрон булиб қолганман ўшанда.\nМен ТошДУда сиртдан ўқиб, қишлоғимиздаги ўрта мактабда ўқувчиларга Она тили ва адабиётдан дарс бериб юрган кезларимни ўйлаб, - эҳ, қандай ёруғ ва ажойиб дамлар экан у дамлар! – дея, ҳеч ким бўлмаса ҳам ўзимга ўзим жилмайиб қўяман. &


Фаолияти қайта тикланди\nЯккабоғ туманидаги банкрот ҳолатига келиб қолган “Универсал тараққиёт текстиль” масъулияти чекланган жамиятида амалга оширилган кенг кўламли модернизациялаш тадбирларидан сўнг унинг фаолияти тикланди.\nБрюсселда Ўзбекистон таълим тизимининг тақдимот маросими бўлиб ўтди. У мамлакатимизнинг Бельгиядаги элчихонаси томонидан Европа пойтахтлари университетлари тармоғи (UNICA) билан ҳамкорликда ташкил этилди.\nФутбол бўйича Ўзбекистон XXV миллий чемпионати олий лигасида иккинчи тур ўйинлари якунланди. Айтиш жоизки, ўтказилган саккизта учрашувнинг бештасида мезбонлар имкониятни бой берган бўлса, иккитасида меҳмонлар мағлубиятга учради.\nЁш тадқиқотчилар танлови\nУрганч давлат университетида Инновацион ғоялар, технологиялар ва лойиҳалар ярмаркаси доирасида ёш олимлар, магистрлар ва талабалар ўртасида “Инновацион ғоялар” кўрик-танловининг дастлабки босқичи ўтказилди.


ШУМАНАЙДА “ЁШЛАР БОҒИ”ДА КЎЧАТ ЭКИЛДИ. — Teletype\nШУМАНАЙДА “ЁШЛАР БОҒИ”ДА КЎЧАТ ЭКИЛДИ.\nҚорақалпоғистон Республикаси Шуманай туманида 12 гектар ер майдонида барпо этилаётган “Ёшлар боғи”га кўчатлар экилиши бошланди.\nШу муносабат билан ташкил этилган тадбирда Нукус ҳарбий прокуратураси, Ўзбекистон Мудофаа вазирлиги раҳбарияти, Шимоли-ғарбий ҳарбий округ қўшинлари қўмондонлиги, сенаторлар, Миллий гвардия ва Ўзбекистон ёшлар иттифоқининг ҳудудий бўлинмалари ҳамда қатор давлат ва жамоат ташкилотлари вакиллари, шунингдек ёшлар ва муддатли ҳарбий хизматчилардан иборат ташаббускор гуруҳлар иштирок этди.\nУшбу ташландиқ бўлиб ётган ер майдонида олдин бегона ўтлар ҳамда ўтиб бўлмас даражада чакалакзорлар мавжуд эди. Эндиликда ернинг 12 гектар майдонида 60 минг туп мевали дарахтлардан иборат кўркам боғ, яна 40 гектарга яқин жойда эса ободонлаштириш ишлари олиб борилиб, шундан кейин уни имтиёзли равишда экин экиш учун ёшларга берилиши режалаштирилмоқда.\n“Ёшлар боғи”ни яратишда фаол иштирок этган ташаббускор гуруҳлар ҳамда ҳарбий хизматчилар “Армия ва халқ – бир тану, бир жон!” деган эзгу ғоянинг амалда исботини кўрсатиб, кўчатларни биргаликда ўтқазишди.\nҲашарга келган аҳоли учун Шуманай туман ҳокимлиги томонидан байрамона дастурхон ёзилиб, катта қозонда палов дамланди.\nНукус гарнизони ҳарбий оркестри томонидан ижро этилган куй ва қўшиқлар ҳашарчиларнинг кайфиятини кўтариб, ғайратига янада шижоат бағишлади.


“Пахтакор” янгиларни таништирди\n24.02.2009 16:30 | Чемпионат\n24 феврал куни “Пахтакор” клуби янги мавсум арафасида жамоага таклиф этилган янги футболчиларни оммавий ахборот воситалари вакилларига расмий равишда таништириш маросимини ўтказди.\nЎзбекистон ёшлар терма жамоаси сардори Шерзод Каримов, ўтган мавсумни Самарқанднинг “Динамо” клубида юқори савияда ўтказган Дилшод Шарофетдинов ва сербиялик легионер Боян Миладинович бундан буён “Пахтакор” шарафини ҳимояла қилади.\nТошкентликлар сафига келиб қўшилган янги футболчилар ҳақида фикр билдирар экан, “Пахтакор” вице-президенти Самвел Бабаян 2009 йилги мавсумда жамоага керак бўлган ўйинчилар айнан Каримов, Шарофетдинов ва сербиялик Миладонович эканлигини айтди.\n“Биз “Пахтакор”га ушбу футболчиларни жамоага таклиф қилиш орқали маълум чизиқларни тўлдиришни кўзладик ва ўйлайманки, айни шу уч ўйинчимиз кейинчалик таркибимизни сезиларли даражада кучайтира олади. Энди янги ўйинчилар ҳақида алоҳида тўхталиб ўтсам. Жамоамизда кучли маркзий ҳимоячига эхтиёж бор эди ва биз бу позицияни сербиялик лигионер орқали тўлдиришга уриндик. Тўғри, бу шунчаки ўз-ўзидан бўлгани йўқ. Аввалига селеционерларимиз уни анча вақт кузатишди. Биз Бояннинг “Пахтакор”га керакли ўйинчи эканлигига ишонч ҳосил қилгач, музокараларга киришдик. Кўриб турганингиздек, бугун у пахтакорчига айланди. Умид қиламанки, Миладинович жамоа раҳбарияти ва мухлислари ишончини оқлайди. Дилшод Шарафетдиновни эса, ўтган йили Самарқанднинг “Динамо” клуби сафида намойиш қилган ўйинлари таҳсинга сазовор. У ярим ҳимоя чизиғимизни кучайтиришига шубҳам йўқ. Яна бир ёш, умидли ўйинчи Шерзод Каримов Ўзбекистон ёшлар терма жамоаси билан Осиё чемпионатида юқори савиядаги футболни намойиш қилди. Агар Шерзод шу йўсинда ишлашда ва ўсишда давом этса, аминманки, яқин келажакда нафақат “Пахтакор”нинг балки миллий терма жамоамизнинг ҳам асосий фигураларидан бирига айланади”, - деди Бабаян.\nШунингдек, Бабаян жамоадаги сўнгги янгиликлар, ўзгаришлар ва янги мавсумдаги режалари хусусида журналистларнинг саволларига батафсил жавб қайтарди. Матбуот анжумани ниҳоясига етгач, “Пахтакор” вице-президенти янги ўйинчиларга улар жамоа сафида тўп сурадиган рақамлари туширилган футболкаларни топширди. Унга кўра, Боян Миладиновичга “Пахтакор”нинг машҳур 4-рақами насиб қилди. Дилшод Шарофетдинов 26 ҳамда Шерзод Каримов 14-рақам остида тўп сурадиган бўлди.


Мен қаллобман! | Vatanparvar gazetasi\nHome Янгиликлар Мен қаллобман!\nКарантин сабаб уйда ўтириб зерикмадингизми? Сабр қилинг, ўтиб кетади бу кунлар ҳам. Муҳими, вақтдан унумли фойдаланинг. Китоб ўқинг, уй юмушлари билан машғул бўлинг, телевизор томоша қилинг ва … қаллоб ёки ундай эмаслигингизни билиб олинг. Вой-бў, намунча жаҳлингиз бурнингизнинг учида турмаса, майли, майли, сиз эмас, мен қаллобман. Ана, сарлавҳада ҳам айтдим-ку!\nХуллас, бундай ўта жиддий хулосага келишимнинг ўзига яраша сабаблари бор мен сизга айтсам. Гапни чўзмай, индаллога ўтиб қўяқолай. Бир-биридан ажойиб рекламалар кетма-кетлигидан киприк қоқишга ҳам хижолат бўласан, киши. Кўзларимни бақрайтириб ўзимни ўта маданиятли томошабинлардек тутиб, зангори экранга тикилганча ушбуни кўриб ўтирибман.\n…Йигит ҳашаматли бир бегона уйга кириб келди. Атрофга аланг-жаланг боқиб турган эди, иккинчи қаватда кўриниш берган уй соҳиби меҳмондан ташриф муддаосини сўраб қолди. Шу ўринда айтиб кетиш жоиз, йигит бироз шошиб турибди ё характери шунақа: ўтакетган дангал. Мезбонга юзланди-да, шартда муддаосини айтиб юборди:\n– Қизингизга уйланмоқчиман!\nҲа, мана энди масала кундек равшанлашди. Демак, йигит етим (бундай қўпол тахминимиз учун маъзур тутасиз. Лекин ота-онаси, қариндош-уруғи бор одам бундай шошқалоқлик қилмайди-да. Аввал совчи юборсин, борди-ю, рад жавоби берилса, майли, ана ундан кейин келсин-да, «бой ота, қизингизга совчи юборган мен эдим, нима учун рад жавоби бердингиз? Мана мен, истаганингизча синаб кўринг, ўтин ёрдирасизми, ер чоптирасизми ё Асқар тоғнинг чўққисини Алпомишнинг тўқсон ботмонли камонига ёй тортиб, қулат дейсизми, ихтиёрингиздаман», десин) ё безбет. Ҳа, безбет. Шундай бўлмаса, биз, ўзбекларда қачон кўргансиз йигитларнинг мана шундай бетгачопарлик ва андишасизлик қилганини? Ахир мен йигит кишиман, ўзим ғизиллаб бораман-да, масалани узил-кесил ҳал қилиб келавераман, деб ўйлайдиганлар қизнинг отаси ҳам эркак киши эканлигини унутмаслиги керак. Буни дангалчиликка йўйишдан олдин маънавий-ахлоқий томонлари тарозига қўйилса, адолатли бўлгай.\nСониянинг нечадир улушларида хаёлдан ўтган бу фикр «йигит, энди ўлдинг!» деган хулосани бериб турибди. Лекин унинг ризқи ҳали-бери қийилмайдиган кўринади. Бой ота меҳмоннинг муддаосини эшитгач, деди:\n– Сенга сўнгги имконият бераман. Шунчаки бир қаллоб эмаслигингни исботла!\nОҳ, энди нима деб жавоб бераркин бу бечора йигит? Оғир савол бўлди-ку. Ўзининг инсоний фазилатларини бир-бир санаб берса-ю, бу бўлғуси қайнотасига ёқмаса-чи? Кўнгил қўйган қизидан қуруқ қоладими? Йў-ўқ, бунақаси кетмайди, уни бошқаларга бериб бўпти! Йигит ҳам бу фикрларни сониянинг улушларида хаёлидан ўтказган бўлса керак. Ниҳоят, у чора топди:\n– Мен «Special» тарифидаман!\n«Эҳ, хумкалла! Шуям жавоб бўлдими? Ҳамма томонни расво қилдинг-ку, қиздан умидингни узавер энди. Келишингнинг ўзи бир хато эди, мана буниси ундан ҳам ошиб тушди», деб турсам, вазият бутунлай бошқа томонга қараб кетяпти. Бўлғуси қайнотанинг қувончи ичига сиғмай, ўрнидан туриб куёв боланинг ёнига бориб қўйди-эй!\n– Мен ҳам «Special»дан бошлаганман, ўғлим! – деб ҳаяжонини яширолмаса бўладими? – Ҳозир «Special Unlim»даман!\nЙигит қаллоб эмаслигини шу тариқа «исботлади». Ота эса ўз қизининг бир умрлик тақдирини кўчадан қизингизга уйланаман, деб келган йигитнинг мобиль алоқа оператори тариф режасига қараб, ишониб топшириб юборди. Шошиб қолдим, қўл телефонимни олиб, қайси тариф режасида эканлигимни қидиряпман. Минг аттанг, телефон мониторчасидаги ёзувни кўриб, кўзларим катта-катта бўлиб кетди: мен қаллобман… Йўқ, юпатишга уринманг мени, яхшиси, ўзингиз ҳақингизда қайғуринг. Мана, менинг тариф режам ким эканлигимни рўю рост айтиб турибди. Ўзга чора йўқ. Қолаверса, мобиль компаниям ҳам бутунлай бошқа. Демак, мен икки карра қаллобман. Ўйлаган сарим даҳшатга тушиб кетяпман. Борди-ю, ўша йигит ўрнида мен бўлганимда борми, кетимдан тепки еб, қизнинг олдида шарманда бўлиб кўчага қувилардим.\nКейинги саҳнада қиз юзсизларча отасидан воқеага муносабат сўраяпти. Ота розилигини билдирди. Ва шу билан ўзбек халқига хос ғурур ва андиша, номус, ҳамиятнинг юзига яна бир бор икковлашиб «туфлаб» юборди.\nАйтганча, тариф режангизни текшириб кўринг-чи бир. Тағин сиз ҳам менга ўхшаб қаллоб бўлиб чиқманг. Билиб бўладими энди…\nP/S. Айтиб ўтиш жоиз, юқорида тилга олинган мобиль тариф режаси ҳеч қандай реклама характерига эга эмас. Буни «исмини айтиб сўкиш» маъносида тушуниш мумкин.


Шовқин темирни ҳам синдиради ёхуд кўринмас оғу - www.ziyouz.uz\nБош саҳифа Оила ва жамиятШовқин темирни ҳам синдиради ёхуд кўринмас оғу\nЯқинда оиламиз билан бир қариндошимизнинг тўйига бордик. Никоҳ базми ҳашаматли тўйхоналардан бирида ўтди. Албатта, бу юртимиз бойлиги, халқимиз фаровонлиги ошиб, топиш-тутишимизга қут-барака кираётганидан далолатдир. Собиқ иттифоқ даврида эса бундай тўйлар тушимизга ҳам кирмаган. Бироқ мен ўртага ташламоқчи бўлаётган масала бу ҳақда эмас. Мени ўйлантираётган, ҳатто ташвилантираётган муаммо мана шундай гўзал тўйларимизга ярашмаётган, уларнинг янада гўзал ва осойишта ўтишига раҳна солаётган бир жиҳат ҳақидадир.\nЭҳтимол, бу масала айрим кишиларга жудда оддий ва жўн бўлиб туюлар Лекин муаммога жиддий ёндашилса, тўй-ҳашамлардаги ортиқча шовқинларнинг инсон саломатлигига кўрсатадиган зарари илмий жиҳатдан ўрганилса, кўпчилик менинг фикримни қувватлаши табиий.\nАлбатта, тўй маросимлари карнай-сурнай билан, ҳофизу раққосалар иштирокида чиройли ўтади. Бироқ бу ўринда меъёр бузиладиган бўлса, қош қўяман деб кўз чиқариш ҳолати рўй беради. Биз ҳам юқорида айтганим — қариндошимизнинг тўйида мусиқа садоси ниҳоятда юқорилигидан юрагимизни ҳовучлаб ўтирдик. Сабаби товуш кучайтиргич шундай созланган эканки, акустик карнайлардан йигирма метр узоқда ўтирганимизга қарамай, мусиқа ритми зарбининг ҳаддан зиёд баландлиги нафақат асабга, ҳатто юрак уришимизга ҳам таъсир қила бошлади.\nҚўлимдаги мобил телефони орқали шовқин даражасини ўлчаб кўриб, ҳайратим ошиб кетди – мусиқа шовқини 115-120 децибллни кўрсатиб турарди. Келин-куёв эндигина кириб келган чоғда чиқиб кетиш ноқулай бўлгани учун бир соатдан камроқ ўтириб, бошқа жойдаги тўйга ҳам боришимиз зарурлигини баҳона қилишимизга тўғри келди. Қулоқнинг зинғиллагани анча вақтгача безовта қилиб турди. Бундай ҳолат ёшим элликка боргани боис фақат менда бўлдими десам, ёшгина келиним ҳам безовта бўлганини айтиб қолди.\nОрадан бир неча кун ўтгач, бошқа жойдаги тўйхонада ҳам шу аҳволни кузатдик. Қўлимдаги телефонга қарасам, эшик олдида шовқин даражаси 110 децибеллни, зал ўртасида эса 120 децибеллни кўрсатди. Ниҳоят ушбу мақолани ёзишга жазм қилдим.\nХўш, шовқиннинг ўзи нима? Унинг ҳаддан зиёд юқорилиги хавотир уйғотадими ёки йўқми? Агар уйғотса, у нима билан изоҳланади? Шовқин қадимдан одамлар эътиборида бўлган. Олимлар унинг саломатликка таъсирини кўп ўрганишган, шовқиндан ҳимояланиш борасида жиддий тадқиқотлар олиб боришган. Манбааларга кўра, ўрта асрларда ҳатто шовқиндан жазолаш воситаси сифатида ҳам фойдаланилган.\nШовқинни ўлчаш бирлиги сифатида «децибелл» (дБ) қабул қилинган. Одатда 20-30 дБ шовқин даражаси инсон соғлиги учун зарарсиз. Бироқ 80 дБ ва ундан ортиқ даража баланд товушлар ҳисобланади. 130 децибеллдан ортиқ шовқин эса инсонга жиддий таъсир кўрсатади. 150 децибелл эса чидаб бўлмайдиган даражада оғриқ пайдо қилади. 180 дБ даражадаги шовқин металл буюмларнинг уринишига сабаб бўларкан. Бундай буюмлар вақт ўтгач, арзимас таъсир остида синиб кетиши мумкин. 190 дБ товуш металл синчлардаги улама жойларни қўпориб юбориши мумкин экан.\nУзоқ муддат юқори даражадаги товуш таъсири остида бўлиш эшитиш қобилияти пасайишига олиб келади. Бунга баъзан кимёвий заҳарланиш каби аста-секин ва доимий таъсир этувчи ҳаёт учун хавфли омил сифатида қаралади. Баланд товушли мусиқа ҳам инсон учун зарарли экани олимлар томонидан исботланган. Масалан, ҳозирги замонавий мусиқа ишқибози бўлган ёшларнинг йигирма фоизида эшитиш қобилияти саксон беш ёшдаги қарияларнинг эшитиш қобилиятига тенглашиб қолган. Баланд товушли шовқин инсоннинг кўриш билан боғлиқ аъзоларига салбий таъсир этиб, кўз равшанлиги ва унинг рефлектив фаолиятини пасайтиради. Бу эса турли касалликларни келтириб чиқариб, инсон руҳиятининг бузилиши, асаб қувватининг ортиқча сарфланишига олиб келади. Натижада ички толиқиш ва нохуш кайфият юзага келади. Баъзи манбаларда шовқин инсон умрини қисқартирувчи, уни тез қаритувчи омил сифатида баҳоланади.\nИлмий манбаларга кўра бир неча соат ортиқча шовқинли муҳитда бўлиш бир неча кунгача ўзининг салбий таъсирини сақлаб қолиб, меҳнат фаолияти пасайишига сабаб бўлар экан. Демак, оддий ҳисобларга кўра айтиш мумкинки, ҳар ҳафта бир марта шовқин-суронли тўйларда бўлиш ҳафта давомидаги меҳнат фаолияти унумдорлиги пасайишига олиб келади.\nЯна бир ҳолатга эътибор қаратиш зарур. Товуш тўлқин сифатида тарқалади. Унинг қанчалик узоққа бориши бу тўлқиннинг қандай босим билан тарқалишига боғлиқ. Бу босим йўлида дуч келган барча нарсага таъсир этади, уни ҳам ўз тўлқинига мос равишда тебратишга ҳаракат қилади. Буни юқорида сўз юритилган тўйхонада ўтириб ҳам билиш мумкин. Мусиқа таралаётган пайтда бўш ликопчани олинг ва уни товуш келаётган томонга юзасини қарама-қарши ҳолда ушлаб туринг. Шунда ликопчани ушлаб турган қўлингиз орқали товуш босими таъсирини сезасиз. Худди шу каби товуш босими бизнинг танамизга ҳам таъсир этади. Ҳозир Европанинг йирик илмий муассасаларида бундай босим инсон танасининг ички аъзоларига қандай таъсир этиши ўрганилмоқда. Лекин оддийгина микротебранишлар ички аъзоларга (айниқса ҳомиладор аёлларнинг ҳомиласига) ҳам таъсир кўрсатишини эътибордан соқит қилиб бўлмайди. Мана шунинг учун ҳам хориждаги тўйларда мусиқа товуши баланд қилиб қўйилмайди. Уларда мусиқа овози ёнидаги одамнинг гапини эшитиб бўлмайдиган даражага етказилмайди. Бунга маданият белгиси сифатида қаралади.\nХўш, баланд товушли мусиқадан ким манфаатдор? Менимча, ўта шовқин-суронли маросимни келин-куёв ва тўй эгалари ҳам хоҳламаса керак. Чунки бир-бирини эшита олмаса, имо-ишора билан гаплашса, бу кимга ҳам ёқади? Бундан фақат ҳофизлар ва маросимни олиб борувчилар манфаатдор. Катта қувватли товуш кучайтиргич хонанда овозидаги нуқсонни сездирмайди, даврадаги майда-чуйда гапларни босиб юбориб, ҳаммани хоҳласа-хоҳламаса эшитишга мажбур қилади.\nЯқинда хорижлик бир меҳмонни удумларимиз билан таништириш учун наҳор ошига олиб бордим. Тўйда радиокарнайга яқинроқ жойда ўтириб қолдик. Меҳмон ўшанда айтган гап сира ёдимдан чиқмайди: «Нима учун ўзингизни қийноққа соласиз, бу жуда зарар-ку?!». Ўзимни эшитмаганга олиб, мавзуни бошқа ёққа буриб юбордим. Кейин ўйланиб қолдим: хўш, нега ўзимизни қийнаймиз? Ўз саломатлигимизга эътиборсиз бўламиз? Тўйларни шовқин-суронли мусиқаларсиз ўтказиб бўлмайдими?\nМен ва тенгқурларим чорак аср аввал тўйларимизни ўтказганда ўша вақтлар урф бўлган 30 ватт, нари борса 50 ваттли товуш кучайтиргичлардан фойдаланилган. Аксарият тўйлар очиқ ҳовлиларда бўлганини инобатга олсак, 30-50 ваттли товуш кучайтиргичлардан ҳозир бемалол йирик залларда ҳам фойдаланиш мумкин. Бундан ортиғи ортиқча. Ҳозирги ҳофизлар фойдаланаётган овоз кучайтиргичлар 30-50 ватт у ёқда турсин, ҳатто минг ваттдан ҳам юқорилигини тасаввур этсангиз, ақлу ҳуш бошдан учади…\nМени бир нарса таажжубга солади: нега биз бу ҳолни била туриб, индамас томошабин бўлиб қолаяпмиз? Тўғри, кўпчилигимиз шовқин-суронли баланд мусиқанинг саломатликка зарари хусусида муайян маълумотга эга эмасмиз. Лекин шу соҳага мутасадди бўлган мутахассислар, акустика бўйича ишловчи олимлар, санитария назорати раҳбарлари, тиббиёт мутасаддилари нега жим! Ҳозирги тўйлар салмоғини ҳисобга олинг: ҳар йили қанчадан-қанча юртдошларимиз шовқин оғуси таъсирида ўз саломатликларини бой бераётганларини эътиборсиз қолдириб бўладими?\nМен акустика соҳасида мутахассис бўлмасам-да, мактаб ва олий таълим даргоҳида физикадан олган сабоқларимга асосланиб, айтаманки, сиртдан қараганда, тўйлардаги ортиқча шовқинлар безарар туюлиши мумкин. Лекин унинг кўринмас қисми ўрганилса, кўпчиликнинг фикри ўзгариши табиий. Ҳозир жаҳон жамоатчилиги семириб кетиш тенденцияси, ва шунингдек, ген муҳандислиги асосида етиштирилган озиқ-овқат маҳсулотларининг зарари, уларнинг бепуштликка олиб келиши хусусида кенг мулоҳаза юритмоқда. Шундай экан, ортиқча шовқинга қарши ҳам кураш зарур эмасми?\nМенинг назаримда, энг аввало, кенг жамоатчилик, айниқса санитар-врачлар, акустик олимлар ва бошқа тегишли мутахассислар эътиборини жалб этган ҳолда бу масала илмий жиҳатдан атрофлича ўрганиб чиқилиши зарур.\nҚолаверса, тўйларга хизмат кўрсатувчи санъаткорлар қонунчиликда белгиланган тартибда рўйхатдан ўтаётганда (лицензия олаётганда) уларга 50 ваттдан ортмаган қувватли кучайтиргичлардан фойдаланиш мажбурияти юкланиши зарур. Муайян қувват чегарасидан ортиқ бўлган (100 ваттдан юқори) кучайтиргичлардан фойдаланган хонандалар гуруҳига жарима белгилашнинг қонуний асослари ишлаб чиқилиши мақсадга мувофиқ.\nАйни чоғда, маҳаллий ҳокимлик идоралари билан ҳамкорликда маҳалла ва мавзеларда, маданият саройлари ва маърифат муассасаларда кенг қамровли тушунтириш ишлари йўлга қўйилса, зарур самарага эришиш мумкин, деб ўйлайман. Ниҳоят тўйхоналарни лойиҳалаш ҳужжатларини тайёрлашда хоналарнинг ички пардозида шовқинни ютувчи қопламалар кўзда тутилишига эътибор бериш ва бунинг учун зарур меъёрлар белгиланиши лозим, деб ўйлайман.\nБу чоралар тўйларимизнинг янада чиройли ва мазмунли ўтишига ҳисса қўшади, одамларнинг кайфияти бузилиши олдини олиб, тўйларимизнинг савиясини ҳам ошириши шубҳасиз. Бир пайтлар тўйларни ярим тунгача давом эттирмасдан кечаси соат ўн биргача ўтказиш юзасидан зарур чоралар кўрилиб, ижобий натижага эришилгани ҳаммага аён-ку! Ўйлайманки, тўйлардаги ортиқча шовқиннинг олдини олишда ҳам шундай самарага эришиш мумкин.\n“Ўзбекистон адабиёти ва санъати” газетасининг 2010 йил 29-сонидан олинди.\n← Аввалги Аввалги Матншунослик давр талаблари даражасидами? (давра суҳбати) (2010)\nКейинги → Кейинги: Тўлапберган Қаипбергенов. Бургут парвози (2010)


Саховат ва кўмак – дилларни мамнун этди – Jurnalist\nСаховат ва кўмак – дилларни мамнун этди\nR S2020-07-07T09:58:40+05:007 Iyul, 2020|Навоий вил.|\nЖурналистлар фаолиятини қўллаб-қувватлаш, хусусан уларни моддий рағбатлантириш Ўзбекистон Журналистлари ижодий уюшмаси фаолиятининг асосий йўналишларидан саналади. Уюшма томонидан ҳар йили юзлаб фахрий ҳамда фидойи ижодкорларга ҳар томонлама ёрдам кўрсатилиб келинмоқда.\nУюшманинг Навоий вилояти бўлими томонидан ҳам ижодкорлар ҳолидан хабар олиш, уларга озиқ-овқат маҳсулотлари жамланмалари тақдим этиш ишлари давом этмоқда. Пандемия даврида ҳам бунга алоҳида эътибор қаратиляпти.\nЎтган ҳафта икки нафар журналист хонадонига ташриф буюрилиб, уларга уюшма совғалари етказилди. Хусусан, узоқ йиллардан буён вилоятдаги турли газеталарда ишлаб келаётган Жамолиддин Аҳтамов ҳамда Феруза Қодироваларга 15 турдаги маҳсуотларидан иборат саховат қутилари топширилди.\nҚайд этиш керак, карантин даврида аҳолининг уйда қолишга мажбур бўлаётгани, албатта турмушда бир қатор қийинчиликларни ҳам келтириб чиқармоқда. Аммо саховат, ўзаро кўмак каби жиҳатларга алоҳида эътибор берилаётгани синовли вазиятдан биргаликда, қўлни-қўлга бериб тезроқ чиқишда муҳим аҳамият касб этяпти. “Саховат ва кўмак” умумхалқ ҳаракатига ҳамоҳанг бундай тадбирлар уюшма томонидан давом эттирилмоқда.\nЎзЖИУ Навоий вилояти бўлими мутахассиси.\nЖУРНАЛИСТЛАР ФАРЗАНДЛАРИ УЮШМА КЎМАГИДА ОРОМГОҲЛАРДА ДАМ ОЛАДИ\nЯНГИ ЎЗБЕКИСТОН ВА ЯНГИЧА ЖУРНАЛИСТИКА: СОҲА ЭГАЛАРИГА ЭЪТИБОР ОШМОҚДА\nФАОЛ ЖУРНАЛИСТЛАР РАҒБАТЛАНТИРИЛДИ\nДАВР ҚАҲРАМОНЛАРИ – ЗАМОНДОШЛАР НИГОҲИДА


15:00 / 13.05.2019 861 pdf Ўқиш режими + -\nФақиҳ Абу Лайс Самарқандий (раҳимаҳуллоҳ) айтадилар: «Эшитувчи музаккирга юзланиб ўтириши, уни тўғри қалб билан тинглаши ва бошқа бирор нарса билан шуғулланмаслиги лозим. Чунки Пайғамбаримиз соллаллоҳу алайҳи васаллам: «Кимки бир масалани ёки ҳадисни эшитса, мана шунга амал қилсин, чунки у тирик ва нажот топувчидир. Кимки бир ҳадисни эшитса-ю, амал қилмаса, ҳалок бўлади», дедилар. Эшитувчига ҳар бир ҳадиснинг орасида «рост айтдингиз» ёки «чиройли гапирдингиз» деб туриши мустаҳаб. Токи музаккир ҳадис айтишга рағбатлансин.\nТинглаётган киши Пайғамбаримиз соллаллоҳу алайҳи васалламнинг исмларини ҳар эшитганида саловот айтади. Шайтоннинг васвасасини қалбидан чиқариб ташлаши, мажлис вақтида ухламаслиги лозим. Пайғамбаримиз соллаллоҳу алайҳи васалламдан ривоят қилинган ҳадисда айтилади: «Кимки мажлис вақтида ухласа, Аллоҳнинг раҳматидан маҳрум бўлибди ва шайтонга дўст тутинибди».\n13:30 / 13.05.2019 2447\n17:10 / 13.05.2019 1388\nАтмосфера ерга қулаб тушмайдими?\nСайёрамизни ўраб турган ҳаво қобиғи атмосфера дейилади. Мазкур ҳаво қобиғининг вазни қанчалигини биласизми У ерга қулаб тушадими Атмосфера сайёрамиз узра давоми...\n1357 17:00 / 24.11.2020\n2823 12:00 / 23.08.2019\nҚандай кун кечирасиз?\nШақиқ Балхий ва Иброҳим Адҳам ўртасида қизиқ бир суҳбат бўлиб ўтган. Шақиқ Балхий Иброҳим Адҳамдан .Қандай кун кечирасиз, қаердан маблағ топиб, қандай сарфлайсиз, давоми...\n1442 09:10 / 13.09.2019\nКеча савобларни кўпайтириш пайидан юрардим, бугун кўп гуноҳ қилмасликка ҳаракат қилаяпман.Кеча ҳар бир нарсанинг энг яхшиларини олардим, бугун борига қаноат давоми...\n935 11:07 / 05.08.2020


Жалолиддин Машарипов: Кичик хатолар эвазига гол ўтказиб юбордик\n11 апрель, 2017, 18:00\nБир неча дақиқа олдин ОЧЛ-2017 гуруҳ босқичи 4-тур ўйинларидан ўрин олган “Локомотив” – “Истиқлол” учрашуви бўлиб ўтди. Унда “темирйўлчилар” Тошкентда сўнгги дақиқалар ўтиб бораётганда ўз дарвозаларидан гол ўтказиб юборишди ва ғалабани қўлдан чиқаришди.\nБеллашувдан сўнг “Локомотив” футболчиси Жалолиддин Машарипов ўз фикрларини билдириб ўтди.\n- Ўйин анча ҳужумкор руҳда ўтди деб ўйлайман. Биринчи таймда гол урдик. Аммо сўнгги дақиқаларда ўз дарвозамиз даҳлсизлигини сақлай олмадик. Ютказаётган жамоа албатта, олдинга ўтиши аниқ. Қолаверса, биз учрашув давомида хатоларга йўқ қўйдик. Шунинг учун улар бизнинг хатоларимиз эвазига гол уришди, - дейди Машарипов.


«Соғлом бола – соғлом келажак ва соғлом давлат» дегани… » Zlixa Orazimbetovanin' jeke veb sayti\n- Эй ўғлим, мен ўлганимдан кейин менинг бор бойлигим сенга мерос бўлиб қолади. Ишончим комилки, сен уларни беҳудага сарфлаб, ҳа демай йўқ қиласан. Қўлингда ҳеч нарса қолмай, очлик ва ночорликда қолганингдан сўнг, бир бўрда нон ҳам топалмай, ўз ўлимингга рози бўласан. Мен нариги ўйнинг бурчагидаги томнинг шипига бир арқон боғлаб қўйдим. Жондан туйган пайтингда ўзингни ўша арқонга ос!\nОта шу гапларни айтибди-ю жон таслим қилибди. Ноқобил ўғил кўп ўтмай, барча пулларни, бойликларни сарфлаб, тамомлабди. Ейишга нон ҳам қолмабди. Аммо, иш қилишга ҳам, садақа сўрашга ҳам ғурури йўл қўймас экан. Чунки бойнинг ўғли эди-да. Охир оқибат ўзини осиб ўлдиришга қарор қилибди. Отасининг гапи эсига келиб, уйга кирибди-ю арқонни бўйнига солиб, ўзини осибди. Шу пайт том тўсуни уни кўтаролмай синиб кетибди. Тепадан эса тупроқ аралаш қандайдир кўза ерга тушибди. Бу отасининг ўғли учун атайлаб, бекитиб кетган олтин тиллалари эди. Ўғилнинг эси кириб, оғир озоб билан, жондан кечиб топилган бойликнинг қадрини тушунибди. Энди пулларни ўйлаб ишлатадиган, ҳайрли ишларга сарфлайдиган бўлибди. Отасининг руўҳига дуолар ўқитибди.\nҚиссадан хулоса шуки, ота-она фарзандлари қандай бўлишидан қатъий назар, уларни яхши йўлга бошлашга, яхши, комил инсон қилиб тарбиялашга ҳаракат қилишади. Давлатимиз раҳбарининг билмасдан жиноят йўлига кириб қолган инсонларга, аниқса ёшларга кечирим бериш, абмиссия қарори билан қамоқдан озод қилиш ва уларни иш билан таъминлаш сингари инсонпарварлик ишларини мен қиссадаги отанинг ҳаракатларига ўхшатаман. Чунки, ота-онанинг вазифаси болани жазолаш эмас, унга тарбия беришдир. Унинг онги ва тафаккурини соғломлаштириши керак.\nПрезидентимизнинг шу йилни «Соғлом бола йили» деб номлаши бежиз эмас, албатта. Бу фикрнинг негизида катта маъно ва чуқур мазмун ётибди. Чунки бу таклиф ёрқин келажакни назарда тутади. Бу фикр нафақат соғлом болани назарда тутади, бу «соғлом келажак ва соғлом давлат» - деганидир.\nМен юқаридаги қиссадан шундай фикрга келдимки боласининг камолини энг аввало отаси ва онаси кўрсин. Ота-онаси орқали фарзанд ён-атрофдагиларни, устозларини, қўни-қўшниларини, бутун халқини, ватанини қўвончга чорласин. Бу қувончни қандай қилиб юзага чиқариш мумкин. Нима қилсак ота-онамиз ҳурсанд бўлади?... Бу савол кимгадир оддий, кимгадир мураккаб тўйилиши мумкин. Асонлиги шундаки, ота-она фарзандининг оддийгина жилмашидан ҳам хурсанд бўлаверади. Кимдир фарзанди ҳақида яхши гапирса, боши осмонларни қўчади. Аммо, биз буни унчалик пайқамаймиз. Она боласи йиғласа, ўхлолмаса, алла айтиб ором олдиради. Агар, она йиғласа-чи… уни қандай юпатиш мумкин…? Яхшиси оналар йиғламасин! Оналар кўз ёш тўкмасин! Яна савол пайдо бўлади. Хўш, бунинг учун нима қилиш керак…?!\nБир таниқли ҳонанда шундай кўйлаганди: «Она ёлғиз қолса йиғлайди…» Менимча, она бахтсиз бўлса йиғлайди. Онанинг бахти эса оиласининг тинчлиги ва бутунгида, фарзандининг соғлиги ва комолатидадир.\nБугинги глобаллашув даврида инсоннинг билимсиз, эътиборсиз, замонавий ахборот технологияларидан бехабар бўлиб яшаши қийин. Шунинг учун Ўзбекистон Республикасида келажакка, ёш авлодга эътибор кучли. Уларнинг таълим-тарбиясига, илм-билим олишига, айниқса ёмон иллатлардан сақлашга, онги ва соғлиғига тескари таъсир кўрсатадиган нарсалардан, ҳар хил хавф-хатарлардан огоҳ бўлишига аълоҳида эътибор қаратилган. Аммо, афсуслар билан шуни таъкидлаш мумкин-ки: «…охирги ўн-ўн беш йил ичида ер юзидаги барча давлатларда мияга ёмон таъсир кўрсатадиган нарсаларни, наркотик маҳсулотлари, тамаки чекиш, алкогол маҳсулотларини қабул қилиш, айниқса амфетаминлар ва глюциногенларни қабул қилиш авжига чиққан. Ҳар саккиз дақиқада тамаки чекувчиларнинг бири ҳаётдан кўз юмар экан». Шу ва шунга ўхшаш маълумотларни деярли ҳар куни оммавий ахборот воситалар орқали эшитишимиз ва кўришимиз мумкин.\nСтатистик маълумотларга қараганда оиладаги алкоголизм (27%), жамиятдаги наркотик маҳсулотларини истеъмол қилиш (71%), келажак мақсаднинг йўқлиги (75%), оилада тарбиянинг ёмонлиги (66%), реал ҳаётдан тўйиш (63%) наркотик маҳсулотларини истеъмол қилишга даъват этувчи омиллар экан. Айнан шунинг учун ҳам мамлакатимизда оила, болалар ва уларнинг тарбияси, хулқ-атвори, саводхонлик даражаларига алоҳида эътибор қаратиб, бир қатор қонунлар қабул қилинган. 1998 йилнинг «Оила йили», 2000 йилнинг «Соғлом авлод йили», 2001 йилнинг «Она ва бола йили», 2008 йилнинг «Ёшлар йили», 2014 йилнинг «Соғлом бола йили» деб номлашини, давлатимиз раҳбарининг ўзоқ келажакни кўзлаб қилаётган ишларининг мантиқий давоми десак бўлади.\n2014 йилнинг «Соғлом бола йили» деб номланиши бежиз эмас, албатта. Бу фикрнинг негизида катта маъно ва чуқур мазмун ётибди. Чунки бу ёрқин келажакни назарда тутади. Бу фикр нафақат соғлом болани назарда тутади, бу «соғлом келажак ва соғлом давлат» - деганидир.\nжурналистика таълим йўналиши 2 курс талабаси\n04 апреля 2015 15:11 746 рет көрилди Комментариялар: 0 Принтер


Инсон юксак мартабага лойиқ бўлиши учун кўпроқ китоб мутолаасига киришмоғи лозим. Китобхонликка бўлган рағбат инсоннинг илмий салоҳияти юксалишида жуда ҳам муҳимдир. Шу ўринда китобхонликнинг фойдалари хусусида мулоҳазаларни айтиб ўтишлик айни муддаодир.\n"Китоб мутолаа қилиш нафақат ақлан заифлашишнинг олдини олади, балки умрингизни ҳам узайтиради". АҚШдаги Йел университети тадқиқотчилари бу борада илмий изланиш олиб бориб, ана шундай хулосага келишди. Тадқиқотчилар 50 ёшдан ошган 3 635 кишини мутолаага бўлган қизиқиши борасида сўроқ қилиб, уларни 12 йил давомида кузатишган. Олимларнинг сўзларига кўра, бир ҳафтада 3,5 соат ёки бир кунда ўртача 30 дақиқа китоб ўқиш ўлим хавфини 17 фоизга қисқартирган.\nКитоб мутолаасига тарғиб қилишимизнинг боиси, дунёда ўзининг ақли заковати, илму ирфони билан танилган машҳур инсонлар шундай буюк мақомга етишларининг сабаби, китобга бўлган муҳаббатларидир. Бирлари китоб ёзиб машҳур бўлган бўлсалар, бирлари китоб ўқиб ва ичидаги нарсаларни ёдлаб танилганлар. Шу зотлардан бири ватандошимиз, фахримиз бўлган зот имом Бухорийдир. Ҳадис илмининг султони деган мақомга эришган бу инсон ўзларининг машҳур асарлари “Ал-жомеъ ас-саҳиҳ”ни ёзиш мақсадида турли ўлкаларга сафар қилиб 14000 км йўл босганлар. Эътибор берайлик, 14000 км, кичкина масофа эмас. Шу китобни таълиф қилиш учун 600000 ҳадисларни ёдлаганлар. Бугун эса, азизлар, ушбу китобни, буюк асарни, не не машаққатлар эвазига битилган бу битикни ҳеч қандай қийинчиликларсиз биз китоб дўконларидан ёки интернетдан осонгина сотиб олишимиз мумкин. Бунинг учун биз бундай қулайликлар учун шукроналар келтиришимиз керак. Шукрона нима билан бўлади. Кўпроқ изланиш билан. Илмга рағбат билан. Китобга меҳр қўйиш билан.\nҲиндистонда Анваршоҳ Кашмирий деган зот ўтганлар. Шу зот айтадилар: «Мен 137000 китоб ўқидим. Фаразан, агар Девбанд кутубхонасини кимдир ёқиб, кул қилиб юборса ҳам заррача парво қилмайман. Чунки у ердаги китобларнинг ҳаммасини ёдлаб олганман». Қаранг, ўша Ҳиндистоннинг Девбанд шаҳридаги кутубхона ўша пайтда дунёда энг китоби кўп бўлган кутубхона бўлган. 137000 китоб деганда кичкина китобчалар эмас, жуда ҳажми катта асарлар бўлган. Анваршоҳ эса мана шу кутубхонадаги жамики китобларни ёддан билгани учун шу гапни айтган. Китобга бўлган муҳаббати боис, дунёнинг кўзга кўринган олимлар бу кишини дийдорига ҳарис бўлган. У киши билан сўрашиб, қўлларини ўпиш орзулари бўлган. Бу мақом, бу мартаба, бу юксак даража бу зотнинг китобга, илмга бўлган рағбатлари туфайли бўлган. Биз ҳам одамларнинг орасида ҳол сингари ажраб турадиган, обрўли, маърифатли бўлишни истасак, бу шароитларни қадрига етиб, илмимиз ривожига шижоатли бўлсак, иншааллоҳ, ўйлаган мақсадларимизга эришамиз.\nПоп туманидаги "Муҳаммаджон қори"\nжоме масжиди имом-хатиби Қодирхон Умурзақов\nШавкат Мирзиёевнинг узоқ кутилган Наманган ташрифи\nПрезидент шу пайтгача Қорақалпоғистон Республикаси, Хоразм, Бухоро, Сурхондарё, Қашқадарё, Навоий, Самарқанд, Сирдарё, Жиззах ва Андижон вилоятларига ташрифлар уюштирди. Бу ташрифлардан сўнг у ҳар бир вилоятда улкан ўзгаришлар юз бераётганига барчамиз гувоҳ бўлиб турибмиз. Давлат раҳбари турли учрашувлар ўтказиб, амалга оширилиши лозим лойиҳалар юзасидан тавсиялар бериб келмоқда.\nяшайсиз эса ўқисангиз ўқинг ундан умрингиз узоқ узаяди Китоб журнал да Газета ва


Атамбоев президент сифатида сўнгги матбуот анжуманини ўтказади\n09:30 / 20.11.2017\nҚирғизистон давлат раҳбари Алмазбек Атамбоев 20 ноябрь куни президент сифатидаги сўнгги матбуот анжуманини ўтказади. Бу ҳақда Қирғиз республикаси давлат раҳбари матбуот хизматига асосланган ҳолда ТАСС хабар қилмоқда.\n"Президентнинг сўнгги матбуот анжумани Бишкекдаги "Ала-Арча" давлат қароргоҳида бўлиб ўтади", - деган матбуот хизмати вакили. Унинг сўзларига кўра, Атамбоев давлат раҳбари лавозимини эгаллаган 6 йил мобайнида анъанавий равишда йилига икки марта шундай анжуманни ўтказиб келган. Уларнинг бири ёз мавсумида, иккинчиси декабр ойида ташкил этилган.


Алимент тўламаган онага “беш сутка берилди” - zarnews.uz\nАлимент тўламаган онага “беш сутка берилди”\nБухоро вилояти Ромитан туманида яшовчи Г.Т. уч нафар фарзандига алимент тўламаганлиги учун жазога тортилди, деб хабар бермоқда вилоят ИИБ матбуот хизмати.\nҚайд этилишича, МИБ вилоят бошқармаси жамоатчилик билан алоқалар ва ҳуқуқий ахборот бўлими хабарига кўра, бюронинг Ромитан туман бўлими иш юритувида фуқаролик ишлари бўйича Ромитан туманлараро судининг 2010 йил 1 июлдаги ижро ҳужжатига асосан қарздор Гулчирой Тошева (исм ва фамилиялар шартли равишда ўзгартирилди)дан Қодир Матёқубов фойдасига уч нафар фарзанди таъминоти учун 1/2 қисм миқдорида алимент ундириш тўғрисида ижро ҳужжати мавжуд эди.\nМажбурий ижро ҳаракатлари давомида қарздор она бир неча бор огоҳлантирилган. Аммо Г.Тошева алимент пулларини тўлашдан қочиб юрган.\nҚонун билан бекинмачоқ ўйнаган Г.Тошеванинг алиментдан бўлган қарздорлиги 82.487.000 сўмни ташкил этади.\nҚонун олдидаги жавобгарликни унутган Г.Тошевага Ромитан туман маъмурий суди томонидан МЖтКнинг 474-моддасида кўрсатилган ҳуқуқбузарликни содир қилган деб топилиб, суд томонидан 5 (беш) сутка қамоқ жазоси тайинланди.


Венесуэлада иқтисодий вазият туфайли жорий қилинган фавқулодда ҳолат муддати 2 ойга узайтирилади\nВенесуэла президенти томонидан январь ойи ўртасида мамлакатда озиқ-овқат етишмовчилиги туфайли 60 кун муддатга эълон қилинган фавқулодда ҳолат муддати яна 60 кунга узайтириш ҳақидаги фармойиш қабул қилди. Бу ҳақда РИА «Новости» хабар тарқатган.\nПрезидент Николас Мадуронинг бу ҳақдаги қарори ҳукумат расмий нашри бўлмиш Gaceta Oficial газетасида эълон қилинган.\nМадуро бу қарорини "Венесуэла аҳолисини иқтисодий урушдан ҳимоя қилиш" билан изоҳлаган.\nЭндиликда Венесуэла Миллий ассамблеяси ушбу фармойишни 8 кун ичида муҳокама қилади.\nЯнварь ойида қабул қилинган ҳужжатда аҳолини энг зарур маҳсулотлар билан таъминлаш, хусусий ва давлат компанияларига ишлаб чиқариш ҳажмини кўпайтириш талабини қўйиш, импорт шартларини ўзгартириш, солиқ тўлашдан қочишга қарши кураш ва бошқа чоралар кўзда тутилганди.\nВенесуэладаги вазият инфляция ва давлат даромадлари пасайиши фонида юз бермоқда. Бунга нефть баҳоси тушиши сабаб бўлган. Мухолифат депутатларининг айтишича, мамлакатда асосий маҳсулотлар бўйича танқислик 87 фоизга етган. Озиқ-овқат соҳасидаги национализация қилинган ва ҳозирда маҳсулот ишлаб чиқармаётган корхоналар сони 300тани ташкил этган.


Lamborghini’нинг биринчи йўлтанламаси битурбо моторга эга бўлади\n18:17 / 02.12.2015\nLamborghini компаниясининг биринчи йўлтанламаси – Urus – 8 цилиндрли 4 л ли твин-турбо двигателга эга бўлади. Бу ахборотни Autocar нашрига марканинг раҳбари Стефан Винкельманн, шунингдек, тадқиқотлар ва янги ишланмалар бўлими бошлиғи Маурицио Режианилар беришди.\n“Максимал даражада самарадор тезлашиш ва тиғиз вазиятдан тез чиқиш имкониятига эга бўлиш учун сизга тезкорлик талаб қилинади. Биз спорт йўлтанламаси учун энг яхши танлов турболанган двигатель бўлади, деган қарорга келдик. У енгил ва кучли бўлиши лозим”, – деди Режиани.\nМуҳандиснинг қўшимча қилишича, айни пайтда йўлтанламас трекда синовдан ўтказилган, сифатсиз йўллардаги тестлар эса модель устида кейинги баҳорда ўтказилади.\nLamborghini раҳбари берган маълумотга кўра, 8 цилиндрли агрегат мутлақо янги ишланма бўлиб, Volkswagen концернининг бошқа бирор брендида қўлланмайди.\nUrus иккинчи авлод Audi Q7 ва Bentley Bentayga билан бир платформада қурилади. Bentley Bentayga 608 от кучига эга 6 л ли твин-турбо двигатель ва 8 поғонаси автоматом қути билан таъминланган. Йўлтанламас 100 км/соат тезликка 4.1 секундда чиқади. Максимал тезлик — 301 км/соат.\nСерияли Lamborghini Urus 2018 йили Женевадаги моторшоуда тақдим этилади. Моделнинг асосий бозорларига Россия, АҚШ, Буюк Британия, Германия ва Яқин Шарқ бўлиши мумкин. Ишлаб чиқариш ҳажми – йилига 3 минг автомобиль. Моделни йиғиш Италияда, Lamborghini штаб-квартирасига яқин жойдаги (Сант-Агата Болоньезе) модернизация қилинган корхонада йўлга қўйилади.


The Wall Street Journal’нинг Европа ва Осиёдаги босма версиялари чиқарилиши тўхтатилади\nАҚШнинг ҳар куни чоп этилувчи The Wall Street Journal нашри ўзининг Европа ва Осиёдаги босма версиялари чиқарилишини тўхтатмоқда. Бу ҳақда нашрнинг сайтида маълум қилинди.\nХабарга кўра, газета "босма маҳсулотлар бозори яхши замонларни бошдан кечирмаётган вақтда электрон версиясини чиқаришга эътиборини қаратмоқчи".\n29 сентябрда нашрнинг Европадаги версияси сўнгги марта пештахталарда пайдо бўлади. Унинг Осиёдаги версияси босилиши эса бир ҳафта кейин тўхтатилади. Шундан кейин иккала минтақадаги баъзи давлатлар пойтахтларида газетанинг АҚШдаги версияси сотилиши мумкин. Нашрнинг хориждаги таҳририятлари ходимлари материалларни йиғиш ва тайёрлашни давом эттиришади.\nГазета ўзининг Осиё давлатлари учун алоҳида нашрини 1976 йилдан, Европадагисини эса 1983 йилдан чоп эта бошлаган. Таъкидланишича, охирги йилларда савдо ва рекламадан олинадиган даромадларнинг кескин пасайиши, электрон ОАВ ривожланиши газетанинг хориждаги версиялари босилишини норентабелга айлантирди.\nЕвропа Осиё The Wall Street Journal


Барот Исроил: «Тома-тома кўл бўлур, деганлари рост экан...»\nБарот Исроил: «Тома-тома кўл бўлур, деганлари...\n20.04.2018 21:55 0 1598\nБарот Исроил ўтган асрнинг 60-йилларида адабиёт майдонига кириб келган истеъдодли авлоднинг ёрқин намояндаларидан биридир.\nФото: Нозим Исмоилов.\nТошкент вилояти Қибрай туманидаги «Дўрмон» маданият саройида таниқли шоир, Оҳангарон воҳаси булбули Барот Исроилнинг 80 йиллик юбилейи ўтказилди. Ўзбекистон халқ шоири Маҳмуд Тоир олиб борган назм ва наво кечасида шоирнинг дўстлари, сафдошлари, мухлислари жамулжам бўлди.\nБарот Исроил ўтган асрнинг 60-йилларида адабиёт майдонига кириб келган истеъдодли авлоднинг ёрқин намояндаларидан биридир. Унинг ўнлаб шеърлари халқимиз қалбидан чуқур жой эгаллаган ўлмас қўшиқларга айланган. У республика радиокомитетида фаолият кўрсатган йилларидан бошлаб бастакорлар билан фаол ҳамкорлик қилиб келади. Барот Исроил радиокомитет ҳузуридаги бадиий кенгаш аъзоси сифатида кўп йиллар самарали фаолият олиб борган, буюк ҳофизларнинг бебаҳо санъат намуналари олтин фондга ёзиб олинишида муносиб иштирок этган.\nУнинг ўнлаб шеърлари халқимиз қалбидан чуқур жой эгаллаган ўлмас қўшиқларга айланган. Фото: Нозим Исмоилов.\nТадбирда сўз олган адабиётшунослар, санъаткорлар устоз ижодкорнинг асарлари ва инсонийлик фазилатлари баёнида самимий фикрлар билдиришди. Хусусан, таниқли адабиётшунос, академик Наим Каримовнинг адабиётимизнинг бугунги зафарли одимлари билан боғлаб айтган мулоҳазалари иштирокчиларда катт атаассурот қолдирди.\n«Устоз Ғафур Ғуломнинг 50 йиллигини ўзбек адабиётининг ҳам байрами тарзида нишонлаганмиз. Биласизми нега? Чунки, ундан олдинги шоирлар элликка кирмаган, афсуски, қатағон бўлиб эди. Бугуннинг шоирлари 80 га кирса ҳам, мана, йигитдек бўлиб турибди... Демак, бу – адабиётимизнинг бахти, ёруғ кунлардан дарак».\nТадбирда Ўзбекистон ёзувчилар уюшмаси раиси Сирожиддин Саййид, шоирлар – Абдулла Шер, Ҳайдар Муҳаммад, шунингдек, Ортиқ Отажонов, Тошпўлат Маткаримов, Ойбек Ҳамроқулов, Хайрулла Лутфуллаев каби ижодкорлар ҳам юбиляр шаънига илиқ фикрлар айтдилар.\nБарот Исроил шеърларидан намуналар\nДарбадар кезмаса ким юрт қадрин билмас эмиш,\nМусофир бўлмагунча мусулмон бўлмас эмиш.\nТома-тома кўл бўлур деганлари рост экан,\nТо умрбод уқмаса ким ақли ҳам тўлмас эмиш.\nВатан тупроғига бош қўймагунча хаста ҳам,\nҲаётдан умид узмай – жон таслим қилмас эмиш.\nСидқи дил заҳмат бирла бахт томон очмасанг йўл,\nЎзгалар соясинда толейинг кулмас эмиш.\nМушкулни четлаб, чўчиб, осонни кўзлама ҳеч,\nЭл ишидан қочса ким обрўйи қолмас эмиш.\nМанманлар кўкка сапчиб, шунчалик кетар тубан,\nТо дакки емагунча ўзига келмас эмиш.\nИмон-эътиқод ила Ватанингни сев, Барот.\nИнсон зар, дунё билан бахтиёр ўлмас эмиш.\nБоғимда настарин бор,\nГуллайди ҳар илк баҳор.\nНастарин гули майда,\nБундай гули бордир қайда?\nҲар шохи бир гулдаста,\nАтрига дил пайваста.\nЎйнашар боғ еллари.\nНастарин гул қўлимда,\nБойчиборим, қайда қолдинг?\nОлис йўлим яқин этган,\nЎру қирда бирдек йўртган,\nЭсиз кетган, изсиз кетган,\nҒиротим, қайга йўқолдинг?\nЖайҳуну Сайхунни кечиб,\nҚимтиганда қушдек учиб,\nСувлиқ тишлаб, ўйнаб, сапчиб,\nАлпомишинг кутар бедор,\nАвазхон ҳам яёв, ночор,\nНаҳот туёғингда мих бор!\nБирор номард бердими панд,\nЁ бегона этдими банд,\nОгоҳ айла, кишна баланд,\nУловим йўқ, кўзим йўлда,\nЭгар-абзал, юган қўлда,\nБарот отсиз, армон дилда,\nБекзод Қобулов, «Xabar.uz»нинг Тошкент вилояти бўйича мухбири.\nБарот Исроил шеърият


Қирғизистон бош вазири мамлакатдаги барча мактабларда видеокузатув назорати ўрнатишга кўрсатма берди\n13:03 / 21.11.2015\n“Туман акимлари (ҳокимлари) ва қишлоқ кенгаши раҳбарлари мактабларда видеокузатув назорати жиҳозларини ўрнатишни молиялаштириш манбаларини топишлари лозим”, — деди ўтказилган йиғилишда Қирғизистон бош вазири Темир Сариев. Бу ҳақда мамлакат вазирлар маҳкамаси матбуот хизмати хабар бермоқда.\nМаълумотга кўра, йиғилишда болалар томонидан амалга оширилган жиноятлар билан боғлиқ жиноий ишлар тергови масалалари кўриб чиқилган.\nМамлакат ички ишлар вазирлиги берган маълумотга кўра, вояга етмаганлар ўртасида амалга оширилган 755 та жиноятдан 570 таси судга топширилган.\nТемир Сариев ушбу йўналишда профлактик чора-тадбирларни кучайтириш ва вояга етмаганлар ўртасида содир этилаётган жиноятларнинг олдини олиш ҳамда жиноятчиларни қонун доирасида жазолашни қаттиқлаштириш борасида тегишли кўрсатмалар берди.\nЙиғилиш давомида ҳукумат ҳузурида болалар ҳуқуқлари бўйича мувофиқлаштирувчи кенгаш тузиш тўғрисадаги таклиф қабул қилинди.


“Пахтакор” 2019 йилги мавсумда нечта гол урди?\n5 декабрь, 2019, 17:15 732\nЯкунига етган мавсумда триумфни қайд этган "Пахтакор" 44 учрашувда майдонга тушиб, 115 бор рақиб дарвозасини ишғол қилди. Бу ҳақда клуб матбуот хизмати хабар бермоқда.\nБу ўйинларнинг 26 таси Суперлига, 8 таси Чемпионлар Лигаси, 6 таси Лига Кубоги ва 4 таси Ўзбекистон Кубоги беллашувларига тўғри келади. Тошкентликлар ушбу беллашувларнинг 35 тасида ғалаба қозонишди, 4та ўйинда дуранг қайд этиб, яна 4 баҳсда имкониятни бой берди.\n115 тўп киритган "Пахтакор" ўз дарвозасидан 38 гол ўтказиб юборди. Бир ўйинда 2,61 бор рақиб дарвозаси ишғол қилинган. Суперлигада 75, Чемпионлар Лигасида 11, Ўзбекистон Кубогида 12 ва Лига Кубогида 17 марта гол урилган. Ғалабаларнинг 14таси йирик ҳисобдаги ютуқлар билан қўлга киритилди. 44 беллашувнинг 17тасида “Пахтакор” ўз дарвозаси дахлсизлигини сақлаб қолди.\nФутбол | 23 январь, 2020, 23:10\n"Насаф" Тожикистон грандига қарши баҳс олиб боради


9 Fevral 2021 Yil 2438\n2021 йил 6 февраль куни интернет тармоғида тарқалган видеода ички ишлар органлари ходимининг формасида бўлган номаълум шахс автотранспорт капоти устида ҳаракатлангани акс этган. Маълум қиламизки, мазкур видеолавҳани суратга туширишда қатнашган фуқароларнинг шахси Юнусобод тумани ИИО ФМБ ходимлари томонидан аниқланди.\nТекширув давомида маълум бўлишича, 2021 йил 18 январь куни 24 ёшли Абдураҳмон З. таниши 24 ёшли Алим К. билан бирга виделавҳа суратга олиш ниятида дўконлардан бирида ички ишлар органи ходимининг формасини ижарага олишган, шунингдек бозордан йўл-патруль хизмати ходимининг жезлига ўхшаш жезл ҳам харид қилишган. Мазкур шахслар таниши 34 ёшли Отабек К.дан «ВАЗ-2106» (давлат рақами 10 G 603 СА) русумли автомобилни вақтинчалик фойдаланиш ниятида олишган, аммо уни бошқаришга ҳуқуқлари бўлмаган.\nШундан сўнг Юнусобод тумани Турғунбоев кўчаси «Ифтихор» маҳалласида Алим К. ички ишлар органи ходимининг формасини кийган ҳолда қўлида жезл билан автомобиль капотига ётган. Шу тарзда ҳуқуқни муҳофаза қилиш органлари ходимларининг обрў ва шаънларига зарар етказувчи видеолавҳа суратга туширилиб, интернет тармоғида тарқатилган.\nИккала шахсга нисбатан Ўзбекистон Республикаси Маъмурий жавобгарлик тўғрисидаги кодексининг 183-моддаси («Майда безорилик») ва 209-1-моддаси («Вазирликлар, идоралар ва ташкилотлар ходимларининг формали кийим-бошини қонунга хилоф равишда кийиб юриш») бўйича маъмурий баённомалар расмийлаштирилди. Бундан ташқари, Абдураҳмон З.га нисбатан транспорт воситасини ишончномасиз бошқаргани учун Ўзбекистон Республикаси Маъмурий жавобгарлик тўғрисидаги кодексининг 135-моддаси («Йўл ҳаракати қоидаларида назарда тутилган ҳужжатлари бўлмаган шахсларнинг транспорт воситаларини бошқариши») бўйича баённома расмийлаштирилди. Автомобиль эса жарима майдончасига жойланди.\n2021 йил 8 февраль куни Юнусобод тумани жиноят ишлари бўйича суди томонидан Алим К. ва Абдураҳмон З.ларга нисбатан беш сутка маъмурий қамоқ жазоси тайинланди.


Корхонамиз 2010-2011 йилларда қурилиб, 2011 йил охирларида ўз фаолиятини бошлаган. Корхона қурилиш-монтаж ишлар даврида (2010-2011 йиллар) кўплаб қурилиш материаллари сотиб олинган. Қурилиш монтаж ишлари тугатилгандан кейин омборда қурилиш материаллари (кабель, труба, профил кабилар) қолдиқлари қолди. 2016 йил шу кунгача ушбу қурилиш материаллари омборда сақланиб келинмоқда. Корхонамиз қурилиш бўлими ходимлари томонидан келгуси фаолиятимиз давомида ушбу қурилиш материалларига ҳеч қандай эҳтиёж сезилмаслиги билдирилди. Ушбу қурилиш материалларининг баланс қиймати 20 000 минг сўмни ташкил этади ва бошқа бир корхона бу материалларни 5 000 минг сўмга сотиб олишга тайёрлигини билдирди. Корхонамиз улгуржи савдо фаолияти билан савдо қилиш ҳуқуқига эга.\n1. Қонунчиликда активларни уларнинг баланс қийматидан паст нархда сотилиши маън этилмаган.\nЎзР Фуқаролик кодексининг 354-моддасига мувофиқ, юридик шахслар шартнома тузишда эркиндирлар. Шартноманинг шартлари тарафларнинг хоҳиши билан белгиланади, тегишли шартнинг мазмуни қонун ҳужжатларида кўрсатиб қўйилган ҳоллар бундан мустасно.\nЎзР Фуқаролик кодексининг 354-моддасига кўра шартномани бажарганлик учун тарафларнинг келишуви билан белгиланган баҳода ҳақ тўланади.\nАммо, эътибор қаратиш керакки, мулкни унинг баланс қийматидан паст нархда сотиш бўйича битим ноқулай оқибатлар хавфини келтириб чиқариши мумкин. Бундай битим шартлари ортида раҳбариятнинг ғаразли ниятлари назарда тутилиши мумкин (ўз мансабини суиистеъмол қилиш, бировнинг мулкини талон-тарож қилиш, битимнинг ҳақиқий қийматини бекитиш каби).\nМос равишда, материалларни баланс қийматидан анча паст нархда сотиш учун асос бўлиши лозим.\n4-сон БҲМС “Товар-моддий қимматликлар” (АВ 17.07.2006й. 1595-сон билан рўйхатга олинган) 44-бандига мувофиқ, товар-моддий захиралар, агар улар шикастланган, тўлиқ ёки қисман эскирган ёки уларни сотишнинг соф қиймати пасайган бўлса, арзонлаштирилиши мумкин.\nАгар қурилиш материаллари яроқсиз ҳолга келган бўлса, ёки камчиликлари бўлса, бу ҳолатни ҳужжтлаштириб қўйиш керак. Ушбу ҳужжатлар асосида материалларнинг қиймати пасайтирилиши мумкин. Материаллар қиймати ташқи баҳолаш ташкилотининг материалларнинг бозор нархлари тўғрисидаги хулосаси асосида ҳам пасайтирилиши мумкин.\nМатериалларнинг арзонлаштирилган қиймати (материалларнинг таннархи ва сотиш қиймати ўртасидаги фарқ) жорий ҳисобот даврининг харажатлари сифатида ҳисобга олиниши керак.\nСизга материалларни нархини соф сотиш нархигача, яъни материалларни қайси нархда реализация қилишни мўлжаллаётган бўлсангиз, ўша нархгача қийматини пасайтиришни; ундан сўнггина бошқа корхонага сотишни маслаҳат берамиз.\n2. Солиқ оқибатлари.\nСизнинг саволингизга жавоб беришда биз қуйидаги норматив-қонун ҳужжатларига асосланамиз:\nТоварларга хўжалик юритувчи субъектлар сотиш мақсадида ишлаб чиқарган товарлар ҳамда қайта сотиш учун харид қилинган товарлар ёки қайта сотиш мақсадида сақланаётган бошқа активлар киради (2-сон БҲМС “Асосий хўжалик фаолиятидан тушган даромадлар” 2-банди);\nтовар – тадбиркорлик фаолияти субъекти томонидан сотиш мақсадида бевосита ишлаб чиқарилган ёки улгуржи ва чакана савдо тармоқларига етказиб берилган (истеъмол қилиш ва ишлаб чиқаришда фойдаланишга мўлжалланган) меҳнат маҳсулидир ("Ўзбекистон Республикасида ишлаб чиқариладиган товарларга штрихли кодлашни жорий этиш тўғрисидаги Низом", ВМ 21.09.1999 й. 438-сон қарори билан тасдиқланган);\nсавдо фаолияти - қайта сотиш мақсадида олинган товарларни сотишга доир фаолиятдир (Солиқ кодексининг 22-моддаси).\nСиз материалларни ўз эҳтиёжингиз учун сотиб олгансиз, шу сабабли уларнинг реализацияси савдо фаолияти дея баҳоланмайди.\nСизнинг ҳолатингизда ўз эҳтиёжларингиз учун сотиб олинган материалларни ҳисобдан чиқариш операцияси ўринли бўлади. Материалларни ҳисобдан чиқариш 9220 “Бошқа активларнинг чиқиб кетиши” счёти орқали амалга оширилади (Хўжалик юритувчи субъектлар молиявий-хўжалик фаолиятининг бухгалтерия ҳисоби счётлар режасини қўллаш бўйича Йўриқноманинг 104-банди)\nЯСТ тўловчилари учун ушбу операция бўйича солиққа тортиш объекти йўқ, чунки бухгалтерия ҳисоби тўғрисидаги қонун ҳужжатларига мувофиқ белгиланадиган материалларнинг чиқиб кетишидан олинадиган ижобий молиявий натижа солиққа тортиш объекти бўлиб ҳисобланади (Солиқ кодексининг 355, 132, 133-моддалари). Ушбу операцияда эса материалларнинг чиқиб кетишидан ижобий молиявий натижа юзага келмайди.\nУмумбелгиланган солиқлар тўловчилари учун фойда солиғини аниқлашда материалларниуларнинг баланс қийматидан паст нархда сотишдан кўрилган зарар Солиқ кодексининг 147-моддасига мувофиқ чегириб ташланадиган харажатлар туркумига киритилмайди.